text:
In The Spotlight
WILLEMSTAD – Riba djaluna 6 di yüli 2020 Gobièrnu di Kòrsou a risibí un pakete di Hulanda ku ta inkluí dokumentashon amplio di e kondishonnan nobo pa por sigui risibí sosten finansiero di Hulanda.
WILLEMSTAD - Djarason anochi promé di yüli, riba e plenchi dilanti di Tula Conference Room na Kurá Hulanda a introdusí direktiva nobo di Rotary Club Willemstad na miembro- i invitadonan. Changing of the board ta tur aña riba promé di yüli, i na e okashon aki ta presentá resúmen di e aña ku a pasa i e perspektiva pa e aña binidero.
Driebergen - Op 22 juni 2020 hield de Landelijke Eenheid zes mannen aan die worden verdacht van het voorbereiden van ontvoeringen en gijzelingen in het criminele milieu.
WILLEMSTAD - Despues di tabata será den kuadro di medidanan di Covid-19 Plasa Bieu porfin ta habri su portanan bèk djárason di 1 di yüli. Tur e diferente standnan di kuminda ta kla i yen di ánimo pa bolbe ofresé pueblo i tambe kada bishitante platonan sabroso i outéntiko prepará yen di amor i dedikashon.
meer nieuws
-
DEN HAAG - Minister plenipotenciario sr Begina despues di conseho di ministerio di reino 15 di mei 2020.
-
NEDERLAND - 'AMY MIYÚ brengt vandaag haar eerste Nederlandstalige single op Mr. Polska's label Kill Your Darlings uit.
-
DEN HAAG - Minister Plenitotenciario Sr. Begina despues di reunion di Conseho di Minister di Reino a dirigi su mes na algun pregunta ku Nostisia a hasie.
-
DEN HAAG - Minister Plenitotenciario Sr. Besaril despues di reunion di Conseho di Minister di Reino a hiba algun palabra.
ORANJESTAD - Danki na tur esnan cu a subi caya pa protesta contra e abuso aki. Diabierna 3 di juli ta un dia cu Aruba por considera historico na unda pa prome biaha un grupo asina grandi a lanta pa manifesta contra abuso di menor.
ORANJESTAD - 18 Condicion A Bin Acerca. Durante conferencia di prensa di Gobierno di Aruba dialuna mainta, Prome Minister Evelyn Wever-Croes a anuncia cu el a caba di ricibi e mainta aki e documento di 218 pagina cu desde siman pasa Hulanda a priminti.
ORANJESTAD - Diaranson 1 di juli mainta, a tuma luga e inauguracion di e Centro di Control di Cacho. Prome Minister Evelyn Wever-Croes na e ocacion a splica pakico awo cu Aruba ta pasando den temponan hopi dificil, bin cu e centro aki y kico ta e prioridad pa bin cu algo asina awor aki mientras tin cosnan por ta ta mas importante pa atende y cu sigur tin hopi mas prioridad.
Kralendijk – Un grupo di taksista ta keiru ku alumno di skol basiko pa introdusí e alumnonan ku e mundu di turismo. Banda di esaki gobièrnu a ofresé e taksista kurso pa asina nan por konta e turista i e alumnonan mas tokante e lugánan turístiko ku nan ta bishitá.
Kralendijk - Dia 1 di yüli nos ta para ketu na abolishon di sklabitut na Boneiru. Pa e okashon aki e aña aki a produsí un ‘short-movie’ riba enkargo di Entidat Públiko Boneiru i Ministerio di Enseñansa, Kultura i Siensia.
Kralendijk – Pa tur hende ta bon na altura kon prepará pa e temporada di orkan, Krus Kòrá ta partiendo foyetonan kas pa kas. Resien miembronan di Krus Kòrá a pasa tambe serka gezaghèber Rijna pa entregá e foyeto akí tokante preparashon pa orkan.
WILLEMSTAD – Riba djaluna 6 di yüli 2020 Gobièrnu di Kòrsou a risibí un pakete di Hulanda ku ta inkluí dokumentashon amplio di e kondishonnan nobo pa por sigui risibí sosten finansiero di Hulanda.
WILLEMSTAD - Djarason anochi promé di yüli, riba e plenchi dilanti di Tula Conference Room na Kurá Hulanda a introdusí direktiva nobo di Rotary Club Willemstad na miembro- i invitadonan. Changing of the board ta tur aña riba promé di yüli, i na e okashon aki ta presentá resúmen di e aña ku a pasa i e perspektiva pa e aña binidero.
WILLEMSTAD - Entrante promé di yanüari 2021, Juri Kooyman lo asumí e funshon di CEO di Grupo Kooyman. E kompaniá di hardware i material pa konstrukshon a anunsiá esaki djabièrnè 3 di yüli. Juri Kooyman ta sigui Herbert van der Woude, kende a ehersé e funshon di CEO di Grupo Kooyman durante e último 14 añanan.
NEDERLAND - In Brussel zijn vandaag door Nederland, Frankrijk, België en het Verenigd Koninkrijk de verdragen getekend die een snellere treinreis naar Londen mogelijk maken. Namens Nederland zette staatssecretaris Stientje van Veldhoven (IenW) haar handtekening onder de afspraken over grenscontroles en beveiliging.
Gemeente Westerwolde - Met de aanhouding van een 28-jarige verdachte uit de gemeente Westerwolde lost de politie onder leiding van het Functioneel parket van het Openbaar Ministerie negen illegale afvaldumpingen op.
Honserlersdijk - Een 17-jarige jongen uit Naaldwijk, die zondagochtend 5 juli het slachtoffer werd van een ernstig verkeersongeval, is maandagavond 6 juli in het ziekenhuis aan zijn verwondingen overleden. De 29-jarige verdachte, zonder vaste woonplaats, zit nog vast en wordt woensdag 8 juli voorgeleid voor de rechter-commissaris.
Current Events
- 29 March 2020 - 30 October 2020
- in `Nederland
- Thuis / Kas / Bij jou gezin / Serka bo famia
- 29 August 2019 - 31 August 2019
-
- Piscadera Bay
- 24 August 2019 - 25 August 2019
-
- Gaasperpark
- 01 July 2019 - 01 July 2019
-
- Oosterpark
RECEPTEN - Ponche Crema. Ponche Crema is een drank die lijkt heel veel op Bailey (dik en zoet).
RECEPTEN - Saoto Soep is een heel lekker soep, in deze soep zit geen vermicelli. Er zijn 2 soorten een van Indonesische soto ayam en de ander uit Surinaams. Deze soep kan je de hele dag door eten, zo makkelijk is het en ook makkelijk om te makenn als je de ingredienten in huis heb.
BOONCHI WOWO PRETU - Ta un kuminda masha gusta. Su preparashon ta bai meskos ku boonchi kora.


c: text/html

text:
Pronóstiko di tempu pa Kòrsou i bisindario bálido te djárason mainta 6:00 o.l, 20 di novèmber 2019.
Pronóstiko
Pronóstiko di tempu pa Kòrsou i bisindario bálido te djárason mainta 6:00 o.l, 20 di novèmber 2019.
Kompilá: djamars 19 di novèmber 2019, 05:00 o.l. (09:00 UTC).
Tempu: Shelu lo varia entre tiki te parsialmente nublá awe i wer lo ta seku. Djárason sin embargo shelu lo bira de bes en kuando hopi nublá ku posibilidat algun áwaseru.
Temperatura máksimo lo alkansá 32°C i temperatura mínimo di 25°C.
Solo ta sali 06:35 i ta baha 18:07 o.l.
Bientu: Prinsipalmente for di direkshon sùitost i moderá; forsa 3 te 4 (12 te 30 km/ora, 7 te 16 nudo). Ménos den anochi.
Situashon general: Un área ku preshon abou riba Osean Atlántiko djis nortost di e islanan den nortost Laman Karibe ta move poko poko den direkshon nortwèst, miéntras esaki ta sigui sòru pa e koriente di bientu riba nos isla keda un poko suak. Mas aleu, awe den dia un fluho di airu ménos húmedo ta impedí desaroyo di nubianan signifikante ku posibel áwaseru riba e isla. No opstante esaki, mayan djárason nubianan kapas pa produsí áwaseru lo pasa riba nos isla i laga awa kai lokalmente.
Kondishon di laman: Trankil ku altura di olanan ménos ku 1 meter (3 pia).
Sistemanan signifikante di wer tropikal: Un disturbio riba e parti tropikal di Osean Atlántiko, situá djis nortost di e islanan den nortost di Karibe ta move nortwèst. E sistema tropikal aki tin sierto potensial pa sigui desaroyá durante e próksimo dianan.
Fenómeno spesial: Ningun.
Perspektiva te djaweps mainta: De bes en kuando shelu ta bira parsialmente te hopi nublá i awa lo por kai.
Meteorólogo: Coffie

robotstxt: allowed

filter: keep


text:
E hoben a lanta para y pidi yiu di Ski sorry pa loke a sosode
ORANJESTAD (AAN) – Ayera mainta e hoben R.N. (19) sospecha di ta complice di asesinato di Ski riba 18 Augustus 2018 a presenta dilanti Hues. El a scucha Fiscal exigi 14 aña di prison. Abogado mr. Illes ta haya cu mester declara R.N. liber mescos cu e sospechoso W., pasobra e no tabata sa nada di cu lo bay tira y no a bisa e muher Q. pa tira.
SOSPECHOSO TA NENGA DI TABATA SA
Den sala di Corte tabata presente e mayornan di R.N. y e yiu homber di Ski, acompaña pa su amiga. Fiscal a bisa cu R.N. ta wordo acusa di complice di asesinato di Ski, intento di asesinato di tres persona. Tambe Fiscal ta acusa R.N. di posesion di arma di candela cu balanan.
Hues a mustra cu na Maart 2019 e caso a wordo posponi pa laga psikiatra traha un raport. Awor raport ta cla.
Hues a bisa cu e caso a cuminsa ora cu 18 Augustus 2018, Polis a bay den Rancho pa un tiramento den Ranchostraat caminda Ski a wordo tira y el a core bay riba su bicicleta pasobra e no tabata kier bay den ambulance. A haya 3 huls di bala na e lugar unda e tiramento a sosode. Dia 20 Augustus 2018 na altura di The Paddock, Ski a fayece riba acera. Patologo a constata cu e causa di morto ta door di tiro cu a perfora e tripa cu a causa venenamento di sanger y tambe tranca e tripa.
PIDI DISCULPA NA YIU DI SKI
Ta asina cu R.N. tabata stuur e auto. R.N. a lanta para den sala di Corte y a pidi sorry na e yiu homber di Ski pa loke a pasa. El a bisa cu no tabata e intension pa tira Ski mata.
NO A BISA PA TIRA
R.N. a bisa cu ora cu e tabata stuur e auto, el a tende 3 tiro y el a spanta. El a bisa cu nan tabata trip y a bay pasa den Rancho. E muher Q. a bis’e pa pasa un biaha mas y a tira. Despues Q. a bis’e pa core bay. R.N. a bisa cu nan tur tabata bebi y droga.
Hues a bisa cu for di e declaracionnan di e otronan envolvi por compronde cu tur hende tabata sa cu tin un arma. Q. a bisa cu el a puntra varios biaha si e mester tira y tur den auto y hasta R.N. a bisa pa tira. R.N. ta para riba cu e no a scucha Q. bisa nada y e no a bisa nada. Hues a bisa cu tempo di e incidente R.N. tabatin 18 aña.
ALEHA DI MAL AMISTAD
Hues a bisa cu e raport psicologo ta mustra cu R.N. tin bon relacion na cas. Psicologo ta haya R.N. responsabel y e chens tey cu e por bolbe haci’e. E psicologo a pidi raport di psikiatra pasobra R.N. ta cambia hopi liher di caracter. Hues a bisa cu psikiatra no ta mira cu tin problema mental. Psicologo ta haya cu R.N. tabata experimenta cu droga. Reclasering ta haya cu e chens tey cu R.N. por bolbe haci algo asina. R.N. a bisa Hues cu awor e ta aleha di tur e amistadnan ey y ta bay traha duro pa drecha su bida.
EXIGENCIA DI FISCAL
Fiscal a bisa cu 18 Augustus 2018 a tira den Ranchostraat y a herida Sky. E victima a core bay riba su bicicleta. Dia 20 Augustus 2018, Ski a muri ariba acera banda di The Paddock. Na opinion di Fiscal, tin problema entre gang di Rancho y Sero Patrishi. E amigo di e muher K. tin amistad cu gang di Sero Patrishi y door di Pompelonchi di gang di Rancho a tira riba auto den cual K. tabata, a dicidi di bay tira riba e gang di Rancho caminda Pompelonchi tabata para. Na opinion di Fiscal, tur den auto, hasta R.N. a bisa Q. pa tira. Tur tabata sa cu tabatin un arma di candela den e auto y cu e arma tabatin 3 bala.
Fiscal ta haya cu ta hunto nan a traha e plan y hunto a bay Rancho pa tira. Pesey ta haya cu R.N. ta complice di e morto di Ski y a purba mata e otro 3 personanan para. Tambe Fiscal ta haya R.N. culpable di posesion di arma di candela.
Fiscal a bisa Hues cu e yiu di Ski a keda geshock cu a tira su tata mata. Nunca lo bay recupera di esaki. Fiscal ta haya cu casonan asina ta crea inseguridad. Fiscal a bisa cu e no kier pa tin tiramento riba caminda publico. Esaki por afecta nos turismo. El a bisa cu e ta exigi mescos cu el a exigi pa e muher Q. El a exigi 14 aña di prison.
ABOGADO
Mr. Illes ta haya cu cada caso mester wordo evalua riba su mes. No mester bay usa otronan den e caso aki. El a mustra cu e rol di R.N. ta otro cu esnan den e auto. R.N. no tabata hunto cu e grupo ora nan a tuma e decision pa bay tira. Ta mas laat el a dicidi di sali y a topa cu e grupo. E no tabata sa mes cu a tira riba e muher K. E 4 personanan a subi den auto cun’e y nan tabata trip rond. Nan tabata pa bay San Nicolas pero a pasa den Rancho promer.
Na dado momento nan a bisa pa bolbe pasa atrobe. R.N. no tin problema cu gang di Rancho. E no ta den gang. E abogado a bisa cu R.N. tabata anda cu mal amistad. E no tabata sa nada di plan y no sa mes cu lo bay tira. E no ta haya cu R.N. ta complice. E abogado ta haya cu R.N. mester wordo declara mescos cu e homber W. cu a wordo declara liber y no ta mira pakico ta bay exigi castigo di 14 aña di prison..
Mr. Illes a mustra cu riba e sentencia di W., caminda Hues ta mustra cu e hecho cu W. tabata den e auto no ta haci cu e ta complice. W. tabata sinta dilanti banda di R.N. E abogado a mustra cu tin diferente den e auto a bisa cu R.N. no tabata sa di nada. Despues algun a menciona su nomber. El a bisa Hues pa declara R.N. liber.


text:
Asociacion Arubiano di Prensa (ASAP) ta sumamente contento unda cu Gobernador a invita nan pa un audiencia. Como Asociacion Arubano di Prensa por a duna Gobernador un presentacion di kico ta asociacion y su metanan.
E combersacion cu Gobernador ta keda algo confidencial, asina Miriam “Mimi” Koolman-Rosel, presidente di ASAP, a bisa. A combersa mas o menos 45 minuut cu Gobernador y esaki ta sumamente positivo, hopi informacion valioso. Nan ta agradecido na Gobernador pa scucha nan y e invitacion pa audiencia.
E por conta pa loke ta e asociacion di prensa. Hopi hende a puntra pakico un asociacion di prensa, pero esaki tabata necesario despues cu mas di 30 aña di no tabatin un representante di prensa na Aruba. Prensa tin e responsabilidad como medianan di informacion no solamente di informa, pero tambe educa pueblo. Koolman-Rosel ta kere uniendo e medionan di comunicacion por logra esaki.
ASAP ta pidi su miembronan, coleganan di medionan di comunicacion un tiki pasenshi. Hopi ta bisa di kier bira miembro, pero ta trahando riba e statuto y esaki ta algo hopi importante pa nan sa kico nan por y no por pa atene na dje. Na momento cu esaki ta cla, lo por acepta miembronan. Secretario di ASAP, Mark-Benson Denz, tin e metanan y bishitanan cu lo ta haciendo proximamente.
E asociacion lo sigui cu mas reunionnan cu otro instancianan, departamentonan pa por mira kico ta e miho forma cu prensa di Aruba por torah hunto cu otro, segun Denz. E trabou di prensa ta uno sumamente importante. Mester keda corda tur organisacion e importancia di rol di prensa den comunidad y asina aki Aruba y mundo henter ta informa na tur momento.


text:
Minister di Finanzas: Den fase dos BBO ta keda manera cu e ta
ORANJESTAD (AAN): Durante conferencia di prensa dialuna mainta, a puntra Minister Xiomara Maduro con ta bayendo cu e reforma fiscal. Riba esaki el a bisa cu esaki ta na Raad van Advies pa por haya nan conseho mescos cu presupuesto di pais Aruba.
E dosnan aki ta bay cana hunto y probablemente tur dos lo yega Parlamento na mesun momento pasobra tur dos tin di haber cu otro.
A cuminza na duna locual ta e parti beneficioso fin di aña pa asina comunidad por tin un aliento tambe, Maduro a manifesta, y tambe pa purba cambia e pensamento cu reforma fiscal ta algo malo.
El a indica cu e reforma fiscal “ta algo bon pa e pais akinan, pasobra nos ta bayendo un sistema mas simpel y mas husto pa e pais akinan. Cambionan semper lo trece cune cu un grupo ta contento y cu un grupo ta menos contento. Pero den e caso aki, bo ta mira e parti mas amplio ta cu e ta pa yuda cada un di e grupo ey”.
A agrega cu ta buscando e balans cu Aruba tin mester como pais ya cu e sistema fiscal tin componentenan cu ta hopi anticua.
E mandatario a laga sa cu no ta bay tin cambionan drastico den e reforma fiscal. “Sigur no den e fase dos”. Den e fase dos tambe tabata premira di kico ta bira e futuro di BBO. Esey tambe a indica cu den e di dos fase e no ta bay ta pasobra e decision ey no a wordo tuma. Pesey BBO ta keda manera cu e ta. No tin cambio di tarifa ni den su componentenan, Maduro a remarca.
E reforma fiscal ta tuma lugar den 4 fase y ta trahando awor den e implementacion di e di dos fase, cua algun cambionan. Lo sigui traha den e di tres y di cuatro fase.
Asina cu tin e consehonan di Raad van Advies ariba e fasenan aki, e ora Gobierno lo trece mas informacion dilanti, a bisa. Mescos lo sosode cu Presupuesto, cual lo tin cambio pa locual ta bira e manera con e ta hinca den otro.
E cambio aki ta encera cu Parlamento di Aruba ta bay haya un mihor bista di con e documento ta hinca den otro y tambe ta bay tin mas splicacion relaciona cu e sistema y di e situacion financiero di Aruba, e mandatario a finaliza bisando.


text:
E sumanan di Arubalening pa studia na Hulanda entrante augustus 2020
Arubalening Nederland entrante augustus 2020 ta inclui un (1) Startpakket di Afl 15.000,- y diesun (11) Termijnuitbetaling di Afl 3.181,- cada un. Esaki ta wordo paga na e siguiente manera:
2020 – 2021:
- Startpakket (Afl 15.000,-)
- Termijnuitbetaling 1 (Afl 3.181,-)
2021 – 2022:
- Termijnuitbetaling 2 (Afl 3.181,-)
- Termijnuitbetaling 3 (Afl 3.181,-)
2022 – 2023:
- Termijnuitbetaling 4 (Afl 3.181,-)
- Termijnuitbetaling 5 (Afl 3.181,-)
2023 – 2024:
- Termijnuitbetaling 6 (Afl 3.181,-)
- Termijnuitbetaling 7 (Afl 3.181,-)
2024 – 2025:
- Termijnuitbetaling 8 (Afl 3.181,-)
- Termijnuitbetaling 9 (Afl 3.181,-)
2025 – 2026:
- Termijnuitbetaling 10 (Afl 3.181,-)
- Termijnuitbetaling 11 (Afl 3.181,-)
E studiante por aplica pa un Startpakket of e studiante por aplica pa un Startpakket plus e Termijnuitbetalingen.
Si den pasado un Arubalening a keda otorga na e studiante, e suma di e Startpakket y e suma y cantidad di Termijnuitbetalingen por varia.
E suma maximo di e startpakket, verzekeringskrediet y lening reisticket ta AFL 15.000,- mientras cu e suma maximo di un termijnuitbetaling ta AFL 3.181,-.
Pa mas informacion di Arubalening (criteria, procedura di aplicacion) mester acudi na e pagina:
E sumanan di Arubalening pa studia na Hulanda entrante januari 2021
Arubalening Nederland entrante januari 2021 ta inclui un (1) Startpakket di Afl 15.000,- y diesun (11) Termijnuitbetaling di Afl 3.181,- cada un. Esaki ta wordo paga na e siguiente manera:
2020 – 2021:
- Startpakket (Afl 15.000,-)
2021 – 2022:
- Termijnuitbetaling 1 (Afl 3.181,-)
- Termijnuitbetaling 2 (Afl 3.181,-)
2022 – 2023:
- Termijnuitbetaling 3 (Afl 3.181,-)
- Termijnuitbetaling 4 (Afl 3.181,-)
2023 – 2024:
- Termijnuitbetaling 5 (Afl 3.181,-)
- Termijnuitbetaling 6 (Afl 3.181,-)
2024 – 2025:
- Termijnuitbetaling 7 (Afl 3.181,-)
- Termijnuitbetaling 8 (Afl 3.181,-)
2025 – 2026:
- Termijnuitbetaling 9 (Afl 3.181,-)
- Termijnuitbetaling 10 (Afl 3.181,-)
2026 – 2027:
- Termijnuitbetaling 11 (Afl 3.181,-)
E studiante por aplica pa un Startpakket of e studiante por aplica pa un Startpakket plus e Termijnuitbetalingen.
Si den pasado un Arubalening a keda otorga na e studiante, e suma di e Startpakket y e suma y cantidad di Termijnuitbetalingen por varia.
E suma maximo di e startpakket, verzekeringskrediet y lening reisticket ta AFL 15.000,- mientras cu e suma maximo di un termijnuitbetaling ta AFL 3.181,-.
Pa mas informacion di Arubalening (criteria, procedura di aplicacion) mester acudi na e pagina:
Unda mi por haya informacion di e studiefinanciering di Hulanda (DUO)?
Woont u op Aruba, Curaçao, Sint Maarten of in Caribisch Nederland? Dan gaat studiefinanciering aanvragen of een studieschuld terugbetalen net iets anders. Alles over aanvragen of aflossen vanuit de Antillen:
Kijk naar het webinar:
Mi mester cuminsa paga e debe di DUO bek. Unda mi por haya informacion tocante esaki?
Je hebt met studiefinanciering van de Dienst Uitvoering Onderwijs (DUO) in Nederland gestudeerd, en nu moet je deze lening gaan terugbetalen. Woont u op Aruba, Curaçao, Sint Maarten of in Caribisch Nederland? Dan gaat een studieschuld terugbetalen net iets anders. Alles over aflossen vanuit de Antillen:
Kijk naar het webinar:
Unda mi por haya informacion tocante Mijn DUO y DigiD?
DigiD ta nifica Identidad Digital, cu cua por “log in” riba websites di gobierno Hulandes. Mas y mas organisacionnan gubernamental Hulandes ta uza DigiD pa por duna servicio via internet. DigiD ta necesario, por ehempel, pa por mira post digital di Servicio di Impuesto den e mailbox di “Mijn Overheid”. Cu un DigiD (ex)studiantenan por log in den “Mijn DUO” pa mira entre otro e cantidad di debe di estudio cu nan tin na DUO, pa update nan informacion y pa mira e post digital di DUO. Mas informacion:
Studiekeuze
Unda mi por haya informacion tocante e 'opleidingen' na Hulanda?
De officiële studiekeuzesite: ONTDEK, VERGELIJK EN KIES JE OPLEIDING.
Studiekeuze123 is een stichting die door studenten, het hoger onderwijs en ministerie van OCW is opgericht om objectieve studiekeuze-informatie te verzamelen en te verspreiden. Studiekeuze123 beheert informatie over de erkende opleidingen aan hogescholen en universiteiten en voert jaarlijks de Nationale Studenten Enquête uit.
Unda mi mester aplica of inscribi pa un 'opleiding' na Hulanda?
Via de website van Studielink regelen studenten zelf hun (her)inschrijving bij een hogeschool of universiteit in Nederland. Stichting Studielink ontwikkelt een professionele infrastructuur die er o.a. voor zorgt dat de informatie over een inschrijving bij de (toekomstige) onderwijsinstelling terechtkomt. Deze informatie uitwisseling tussen studenten, hogescholen, universiteiten en de overheid zorgt ervoor dat de studenten zich maar op één plek hoeven in- of uit te schrijven en dat ze informatie kunnen invoeren, controleren en daarna steeds opnieuw oproepen en gebruiken.
Van Nederlandse hoger onderwijsinstellingen horen we dat er soms iets mis gaat bij het inschrijven voor een studie door Caribische aspirant-studenten. Download hier een stappenplan voor Caribische studenten bij verzoek tot inschrijving via Studielink:
Huisvesting
Kico ta e stapnan cu bo mester tuma pa haya vivienda?
- Orienta riba e opcionnan di vivienda cu tin na e ciudad(nan) / scol(nan) unda bo lo kier bay studia.
- Tuma bon nota di e procedura, reglanan y deadlines di cada opcion.
- Tuma accion y inscribi na e instancianan cu ta ofrece vivienda pa studiante. Ta consehabel pa inscribi na mas cu un instancia.
- Si bo no a scoge un ciudad ainda ta consehabel pa inscribi pa vivienda na mas cu un ciudad.
- Keda monitor bo inscripcion. E studiante ta responsabel pa keda controla su inscripccion y reacciona riba vivienda.
Kico ta e opcionnan di vivienda pa studiante na Hulanda?
1. Acomodacion pa studiante via di “Woningcorporatie”
Arubahuis ta conseha tur studiante for di Aruba pa semper inscribi na un “woningcorporatie” cu ta ofrece acomodacion pa studiante. Na cada ciudad tin un of mas woningcorporatie. Bo por inscribi facilmente online via di e varios websites. Mayoria ta pidi un suma chikito pa e inscipcion. Via di un woningcorporatie bo por bin na remarke pa un kamber of studio cu ta pagabel y a base di un contract cu ta confiabel. Pa cualifica pa un vivienda bo mester acumula tempo di inscripcion. Mas tempo bo tin inscribi, mas chens bo tin pa haya un vivienda. Awendia na mayoria ciudad bo mester ta un pormedio di dos aña inscribi na un woningcorporatie pa por bin na remarca pa vivienda. Tin algun woningcorporatie tin acomodacion y/of areglo special pa studiantenan di prome aña unda cu ta aplica otro regla y deadlines. Tambe tin corporaties cu ta aplica un areglo preferencial pa studiantenan international. Informa bon riba e website di e woningcorporatie si tin un areglo special pa studiantenan di prome aña of si bo ta cualifica pa e areglo pa studiantenan internacional.
2. Acomodacion pa studiante via di scol
Tin varios HBO y Universiteit na Hulanda cu ta ofrece vivienda pa studiantenan cu ta bin di afo. E facilidad aki ta specialmente pa studiantenan international y den mayoria caso e ta pa un temporada defini di 6 luna of 1 aña. E meta ta pa facilita e studiante nobo cu vivienda pa e prome periodo di estudio. Den caso cu un scol tin opcion di vivienda e informacion aki ta poni riba nan website bou di “housing”of “accomodation”. Mayoria scol cu ta ofrece e opcion aki ta ofrece kamber of studio muebla. E ta hopi importante pa studiantenan cu ta considera e opcion aki pa tuma bon nota na tempo di e reglanan y deadlines. Mester check cu e scol si como studiante di Aruba bo ta cualifica pa haya vivienda via di scol. Pa studiantenan di Aruba y Antias esaki ta depende di e maneho di e scol.
3. Acomodacion via di “makelaar” of “bemiddelingsbureau’s”
Otro opcion cu studiante y mayornan sa considera ta un makelaar of bemiddelingsbureau cu por intermedia pa haya un vivienda den e sector comercial. Arubahuis ta acentua cu makelaars y bemiddelingsbureau’s ta opera riba e mercado comercial y door di esaki e gastonan ta mas halto compara cu e otro opcionnan menciona. Apart di e prijsnan mas halto un exigencia adicional ta cu mayoria ta exigi mayornan of un persona cu un entrada na Hulanda pa para garantia pa e studiante. E experencia cu makelaars ta varia hopi den cada regio y e ta dificil pa recomenda of duna referencia mirando cu nan ta keda instancianan comercial. Arubahuis tin contacto y experencia cu algun organisacion den algun regio pero Arubahuis no por para responsabel pa e servicio y condicionnan.
4. Acomodacion via “particuliere aanbieder”
Tin varios persona particulier cu ta ofrece acomodacion riba websites y social media of via di advertenties den supermercado. Facebook ta conoci pa tin diferente pagina unda cu hende por ofrece vivienda na interesadonan. Aunke esaki ta un opcion real pa varios studiante e tin su risico door cu esaki no ta wordo regula of controla. Lastimamente tin varios hende den e mercado aki cu ta haci mal uzo di e situacion y ta estafa studiantenan for di exterior unda cu e studiante por perde hopi placa. Ta alerto, pidi conseho y controla tur cos prome cu firma of pasa placa.
5. Acomodacion via di famia, conocir of amistad
Tin varios studiante cu tin famia, conocir of amistadnan na Hulanda cu por ofrece vivienda sea temporal of pa tempo mas largo. E ta importante pa haci bon palabracion riba e condiccionan y preferibel pa tin tur cos riba papel pa evita problema den futuro. Un punto hopi importante ta pa verifica cu e familiar of conocir si ta duna permiso pa inscribi na e adres na Gemeente. Sin e posibilidad di inscripcion na e adres bo no por establece bo mes oficialmente na Hulanda.
Informacion di vivienda pa cada region
Aki por haya informacion compila pa e mentoren di Arubahuis:
- Amsterdam, Diemen, Almere, Haarlem (oct 2019)
- Den Haag (oct 2019)
- Leiden, Delft, Den Haag (techniek) (oct 2019)
- Rotterdam (oct 2019)
- Utrecht (nov 2019)
- Deventer, Enschede, Hengelo, Zwolle (nov 2019)
- Groningen, Leeuwarden (oct 2019)
- Arnhem, Nijmegen, Wageningen (nov 2019)
- Breda, Den Bosch, Eindhoven, Tilburg (oct 2019)
- Heerlen, Maastricht, Sittard (oct 2019)
Landelijke Studentenvakbond (LSVb):
Verzekering
Informacion di seguro pa studiante
Informacion general di seguro pa studiante na Hulanda:
Informacion di seguro pa studiante cu Arubalening entrante augustus 2020:
Opvang en Begeleiding
Kico ta e rol di Arubahuis pa cu studiantenan na Hulanda?
Arubahuis ta e ‘aanspreekpunt’ pa studiantenan di Aruba na Hulanda:
- Arubahuis afdeling Onderwijszaken
- Mentoren
- Plaatselijke opvangcommissies
- Voorlichting en advies aan aankomende studenten uit Aruba
- Aankomst beursalen
- Opvangweek
- Begeleiding 1e jaars studenten door mentor (studenten Arubalening)
- Ondersteuning oudere jaars door afdeling Onderwijszaken
Mas informacion
Download e presentacionnan cu a tuma luga
Aki por download slides di e encuentro informativo y workshops “Study in Holland” (november 2019):
Aki por download slides di e encuentro informativo “Study in Holland” (juni 2019):
Brieven van de MinOCW:
Mas pregunta tocante Arubalening?
- Pa mas informacion tocante Arubalening manera entre otro e procedura di aplicacion, deadlines, y pago mester acudi na: ea.aw > Arubalening Portal.
- Si despues di lesa e informacion tin mas / otro pregunta mester tuma contacto cu afdeling Studiefaciliteiten cu ta encarga cu Arubalening via tel 528 3400 of email arubalening@ea.aw.
- Ta recomenda pa sigui nos facebook page pa keda na altura: [facebook.com/educationaruba].


text:
Sala di reunion
For di su inisio, 5 aprel 1938, Parlamento a reuní den e sala di reunion na Raadhuis (despues e a haña nòmber di Stadhuis) na Wilhelminaplein. Tambe e instituto kolonial promé ku Parlamento, esta Konseho Kolonial tabata reuní aki di 1861 te ku mart 1938. E sala di reunion di Parlamento durante añanan a pasa den vários transformashon i renobashon pa kumpli ku eksihensha di tempu. Awe nos por ta sumamente orguyoso ku atrobe a renobá e sala di reunion pa esaki por funshoná optimalmente.


text:
Willemstad ------ Refineria di Kòrsou (RdK) i Caribbean Research and Management of Biodiversity (CARMABI) ta eksplorando e posibilidat pa desaroyá e área di 159.36 hèktar di naturalesa na Rif Sint Marie den un parke di naturalesa pa rekreo.
WILLEMSTAD,----- Gerrit Schotte ayera via di su abogado a skucha ku e tin ku paga un montante di 1.8 mion florin i si dado kaso e no por paga esaki e tin ku sinta 3 aña mas di kastigu. Esaki despues ku Ministerio Públiko a pidi pa e paga e montante, despues ku lo e la haña e montante pa fabor ku lo el a hasi Francesco Corallo, pa e proyekto Playa Abou aki na Kòrsou. Schotte durante e kaso a bisa ku e no tin entrada pa por paga e montante ei i tambe e la bisa ku e no tabatin influensia riba loke a pidié pues e no a hasi fabor.
WILLEMSTAD,--- Na momentu ku e kaso kontra eks Minister Gerrit Schotte bira irevokabel, lo bai aserk’é pa wak kon e ta bai paga e montante ku kier ekspropi’é, esta 1.8 mion florin. Den un kombersashon ku bo korant Vigilante a hiba ku Ministerio Públiko,a indiká ku e desishon mester bira irevokabel i na momentu ku esaki pasa lo aserká Schotte pa wak kon e ta bai paga e montante òf lo e tin ku sinta 3 aña di prizòn.
WILLEMSTAD,--- Jorge Jamaloodin huntu ku su defensa nan lo ta den korte mañan pa skucha desishonnan ku lo keda tumá pa korte apelashon, pa ku e petishonnan di investigashon ku nan a bin kuné. Ta trata aki di basta petishon di investigashon kual wesnan mester a tuma 2 siman pa nan por yega na un desishon, kua si lo keda honrá i kua lo no keda honrá. Mañan den ora nan di atardi Jorge lo ta na korte pa skucha kua desishon wesnan a tuma pa ku su kaso.
E medida aki ta afektá míles di studiantenan ekstranhero ku ta bai Estádos Unídos hustamente pa asistí na diferente universidatnan òf tambe pa partisipá na programanan di kapasitashon, meskos ku estudionan no akadémiko òf vokashonal.
PEKIN – Un total di dos persona a pèrdè nan bida na momentu ku un bùs ku un number te ainda indeterminá di studiante a kai den awa na Hongshan, na e lokalidat di Anshun.
WILLEMSTAD,----Un biaha mas e reunion entre A.G.K.K. i Lidernan di diferente grupo di Karnaval ta keda posponé. T’asina ku djabièrnè tras di lomba mester tabatin e reunion pa asina fiha e desishon rondó di karnaval 2021.
WILLEMSTAD,---- Den e defensa pa e dama R.C. por a tuma nota ku su opa ta esun ku lo bai gulié, pa evitá ku e ta bira depresivo i bolbe pensa na bai kometé echonan kastigabel. Ta trata di un hòmber ku tin 40 aña eksperensia ku despues di 2 biaha ku su nieta a kai den man di hustisia a tuma e responsabilidat den su man, banda di yudansa di reclassering pa yuda e dama di 25 aña ku pa di 2 biaha den 3 aña a kai den man di hustisia. Tur esaki despues ku e dama tabata involukrá den un kaso dòbel asesinato i e biaha aki e tabata den poseshon 110 gram kokaina
WILLEMSTAD – Durante e periodo benidero HMS (His Majesty’s Ship) Medway i RFA (Royal Fleet Auxiliary) Argus lo ta den awanan rondó i den haf di Kòrsou.
Willemstad---- Ayera e sospechoso ku a keda detene pa un kaso di maltrato brutal riba su pareha a keda presenta dilanti wes komisario na unda a alarga su detenshon ku ocho dia mas.


text:
ORANJESTAD - Dialuna atardi Gobierno a reuni cu sindicatonan caminda pa duna nan, entre otro, un presentacion di e situacion financiero di Pais Aruba y brinda informacion di e Sosten Financiero cu Gobierno ta duna pa surpasa e crisis economico y financiero causa pa e crisis di COVID19.
Minister Maduro a splica cu e cifranan aki ta e base y e realidad den cual e decisionnan ta wordo tuma na bienestar di Aruba y su hendenan.
Entrada di Gobierno ta cay cada luna mas atras. A premira cu Gobierno lo perde 50% na entrada e aña aki, pero realidad ta mustra nos cu ya na mei 2020 cana nos a bay mas atras cu 50% na entrada. Prima di AZV y SVB tambe ta cay atras y ya caba na e momentonan aki SVB ta usando 11 miyon di nan reserva di 3 luna cu tin cu sigura cu nos Grandinan tin entrada.
E mandatario a subraya cu esakinan ta e cifranan real di Pais Aruba, pues no ta trata di cifra manipula, sino e simpel realidad a base di cual decisionnan mester wordo tuma pa nos Pais no bay perdi.
Na final Minister Xiomara Maduro a duna un relato tambe di e sosten financiero brinda pa Gobierno a base di entega di salario di, entre otro, e empleado publico. Di e manera aki e sindicatonan por ta bon informa di e realidad financiero den cual Gobierno di Aruba y su persona como Minister di Finansa mester tuma decision pa Aruba por surpasa e crisis di COVID19.


text:
Bida
vida ta un característica ku ta distingui objetonan ku ta siñala prosesonan ku den kua nan ta sostene nan mes (Biologia) for di esunan ku no ta hasi esaki, pasobra e funkshonan ei a stop (morto), pasobra niunka nan no tabata mustra e sierto siñalnan ei ku ta kualifikanan komo inanima.
Den biologia, e siencia di organismonan bibante, bida ta e kondishon ku ta distingui organismonan aktivo foor di materia inorganiko. Organismonan bibante ta pasa dor di metabolismo, ta mantené homeostasis, ta posesa e kapasidat pa kresé, ta responde na stimulante, ta reprodusí anto, dor di selekshon natural, ta adapta den nan medio ambiente den generashonan sukesivo. Organismonan bibante mas kompleho por komunika na varios manera. Un arrango varea di organismonan bibante (formanan bibante) por wordu haña den e biosfera di Mundu, anto e propiedatnan komun na e organismonan aki- matanan, animalnan, schimmelnan protistnan, archaeanan anto Bacteria- ta un forma celular basá riba karbon anto awa ku ta forma un organisashon compleho anto informashon genetiko heritabel.
Den filosofia i religion, e konsepto di bida anto su naturalesa ta varia. Tur dos ta ofrese interpretashonan den kua ta wak kon bida ta relata na eksistensia anto konsensia, anto tur dos ta mishi ku varios konsnan relatá, manera stanso di bida, nifikashon, konsepto di un dios of diosnan, un alma of un bida despues di esun aktual.


text:
Nos invitado den e programa aki ta Sr. Gabriël Hector Illidge. Ela nase 25 Februari 1939 na Aruba. Ela bira hopi konosi den e deporte di baseball na Aruba. Den su ”Hall of Fame” kaminda e tin hopi relikia/obhetonan ku tin di haber ku deporte nos ta kombersa kune tokante su bida, pero espesialmente riba su pashon ku ta deporte.
Produkshon: Fundashon Históriko Kultural Boneriano
Durashon: 55 minüt
Fuhikubo ta presentá: Gabriël Hector Illidge
Nos invitado den e programa aki ta Sr. Gabriël Hector Illidge. Ela nase 25 Februari 1939 na Aruba. Ela bira hopi konosi den e deporte di baseball na Aruba. Den su ”Hall of Fame” kaminda e tin hopi relikia/obhetonan ku tin di haber ku deporte nos ta kombersa kune tokante su bida, pero espesialmente riba su pashon ku ta deporte.


text:
Willemstad--- Un biaha mas ta detené personanan ku ta drenta den Plaza Hotèl na Punda pa asina kue artíkulonan pa nan por bai kambia pa sèn.
Rio Canario- Reshèrshinan tékniko ta investigando un kaso di tiroteo ku a tuma lugá ayera mardugá tempran den bario di Buena Vista. Polis ta sospechá ku por lo ménos 2 hòmber a resultá herida durante e konflikto armá. Alrededor di 12 or di anochi pa mardugá, dos hòmber den un vehíkulo blanku seftá na bala […]
Willemstad—– Djaluna 29 di yüni 2020 alrededor di 21.49 or, Sentral di Polis a dirigí un unidat na e pòst di ambulans na Montaña Abou pa un kaso di hinkamentu. Na yegada di e unidat el a bin topa un hòmber sintá den ambulans, ku a deklará ku el a keda hinká dor di un […]
Willemstad----- Polis den oranan di dia mester a bai Heintje Kool na un garashi pa un kaso di ladronisia unda ladron a drenta i kita piesa for di un vehíkulo para pa drecha bai kuné.
Willemstad---- Entrante djasabra 27 di yüni 2020, tur suidadano ku ta deseá pa hasi denunsia di kualke kaso, por hasi esaki na un di e 5 wardanan di polis. E suidadano por akudí personal na e warda di polis di su eskoho pa hasi su denunsia.
Willemstad--- Polis mester a bai den aria di Piscadera pa un kaso di maltrato unda un dama hóben a keda maltratá pa un hòmber.
WILLEMSTAD,---Promé Minister Eugene Rhuggenaath ayera durante Konferensha Prensa a indiká ku nos ta den un siman basta krusial pa ku futuro di nos pais, miéntras tambe e la para ketu riba e presupuesto di nos pais. E Promé Minister di nos pais den su deklarashon a indiká ku Kòrsou ta bai haña ménos di loke nan a spera den kaha di plaka debí ku no ta bai haña e kantidat ku a spera na impuesto. Segun e Promé Minister ku debí na e situashon aktual, hopi empresa i tambe diferente persona no por paga impuesto.
WILLEMSTAD,---- Algu ku sigur a hala atenshon ayera den e deklarashon di Maharo Isenia, ta e echo ku un persona tin diferente obligashon pa kontrolá ku e tin Corona Vírus i e mester presentá ku e resultado di e tèst di por eskrito na momentu ku e ta bai subi buelo. Mas aleu Maharo a bisa ku dado kaso un persona tòg ta tèst positivo na Kòrsou, e gastunan ku lo bin despues ta riba su propio kuenta.
WILLEMSTAD,--- Ayera durante Konferensha Prensa, Maharo Isenia a duna un splikashon di tur e obligashonnan ku un persona ku kier bin Kòrsou entrante awe tin. El a splika ku un di e obligashonnan ku e persona tin, ta ku e mester hasi un PCR tèst den máksimo 72 ora promé ku e biaha pa Kòrsou. Tambe e la para ketu riba e echo ku e resultado mester tei i ta negativo promé ku e persona subi buelo i e mester tin un kopia kual e mester por mustra esaki promé ku e subi avion.
WILLEMSTAD,--- E hòmber Edelberto Martina tabata den korte di promé instansia den luna di yanüari pa skucha un sentensia, unda a akus’é di a tira riba miembronan di Tim di Aresto, kual a konsiderá esaki komo un intento di asesinato. Esaki despues ku a yega na su kas pa realisá un entrada hudisial, unda el a splika ku e no tabata sa ku ta polis i e la kere ta ladron i netamente pa esaki el a tira. Korte a yega na un kondena di 5 aña prizòn pa Martina, unda Martina kende no tabata di akuerdo ku e sentensia a bai den korte di apelashon pa e bringa su sentensia.


text:
Willemstad – Despues di para elekshon di 28 aprel 2017 ku un Dekreto Ministerial fechá 27 di mart 2017, Minister Ribeiro a saka un dekreto dia 29 di Mart 2017 den kua supuestamente e ta duna e mandato na Konseho Supremo Elektoral bèk pa prepará elekshon.
Supuestamente pasobra e último dekreto aki ta referí entre otro na e ehekushon di elekshon estrikto segun e lei “Kiesreglement” lokual ta hasi bon kla ku ta traba ta sigui pone pa elekshon di dia 28 di aprel próksimo. Esaki pasobra pa diferente elekshon kaba nos a vota den kaha di karton i no buzon di heru!
Kiko ta intenshon di gabinete Schotte-Pisas? Pa despues bisa nos ku no tin sufisiente buzon anto p’esei mester a para elekshon!
Manera nos a atvertí for di trempan, gobièrnu Schotte-Pisas a buska pleitu ku Reino (lesa Ulanda), pa kaba bin yama Hulanda kolonisadó. Di e forma aki, nan ke trese e diskushon bèk si Kòrsou mester bira un pais independiente òf no. Nan ta hunga ku sintimentu di pueblo i ke trese diskushon i diskordia entre famia i amigu, trese bèk e doló di “si i no”, solamente pa saka probecho pa elekshon. Nan ke pa nos ban bèk i skohe segun “si i no”.
Ma no ta “si i no” ta e punto di diskushon aworakí! E votashon awor aki ta, pa bo skohe entre “sigui lei òf bai kontra di lei”; entre “órden i desórden”.
Ta te ora pueblo a manifestá, partidonan polítiko i kasi mil di siudadano a prepará pa bai un kaso na Korte di Hustisia huntu ku abogadonan, Obispu a saka karta, partnernan sosial a mobilisá, i tambe nos a entregá keho penal na Reshèrshe Nashonal (Landsrecherche) kontra di e ministernan, e gobièrnu Schotte-Pisas a spanta i hala atras pa un ratu.
Awor nan ta sigui riba nan strategia ku ta Ulanda ta esun ku ta kolonisá nos i lo ke influensiá elekshon! Ya nan a sali bisa ku Hulanda lo influensiá resultado di elekshon. P’esei PIN a eksigí pa bin ku opservadónan internashonal for di trempan.
Por último, si bo no ta tene bo na lei i ta maltratá bo yunan, ta abo a pone ku polis ta drenta i intervení den bo kas pa garantisá seguridat di bo yunan. Ta esei Konseho di Minister di Reino ta pensa pa hasi. E bèrgwensa grandi di un Medida General di Reino.


text:
Hefe interino sr. Enrique Maduro:
ORANJESTAD (AAN) – Señor Enrique Maduro, hefe interino di DTI, a menciona den entrevista cu Matutino DIARIO, cu den e Ordenanza di Seguridad di e departamento aki, ta wordo stipula den un articulo cu nan funcion ta proteha e trahador.
Señor Maduro a señala cu ta para den e Ordenanza cu nan mester preveni ora e trahador tin cu uza materialnan peligroso cu por causa malesanan p’e.
Tin reglanan cu a wordo traha y cu a wordo poni den practica, ultimamente, mirando e situacion cu tabata tin na Pos Chikito tocante asbesto.
Señor Maduro a agrega cu internamente a wordo traha un decreto yama “Asbest Besluit” cual ta den concepto, y a wordo entrega na e minister pa e wordo aproba pa tin un base mas solido pa para riba dje encuanto maneho di asbesto, di manera cu e reglamentonan ta bay ta mas den linea recta.
E hefe interino di DTI a indica cu asbesto ta un material riba cual e pueblo a bira mas y mas conciente di dje. Sinembargo, ainda tin hende cu no sa e peligro cu e material aki ta encera y otronan cu si sa, pero cu ta ranke scondi den oranan di anochi laat of madruga y ora tin control mainta por mira e cas casi completamente basha abao.
Señor Maduro a expresa cu hasta e ta durf di bisa cu tin departamentonan di gobierno cu ta duna un man na esaki, cu ta haci cosnan a sabiendas cu nan mester tin contacto cu DTI ora ta trata di material di asbesto y tambe ora tin duda si e ta of no.
Señor Maduro ta aconseha cu si tin duda riba un material ta mehor pa trate comosifuera asbesto pa asina e trahador no bay confronta despues cu un malesa provoca pa e material aki.
E ta sugeri tur persona cu tin pensa di construi y uza asbesto pa tuma contacto cu DTI pa haya informacion pa haya sa con pa anda cu e material aki. Nan por adkiri e producto y tambe traha cune sin peligro pa nan salud ni pa esun di nan mes famia y bisiñanan rond.
E testnan ta wordo haci pa DTI door di un compania local of pa un otro compania cu ta manda nan pa Merca, depende di e urgencia pa haya e resultadonan, y esakinan por ta cla den 24 of 48 ora, señor Maduro, hefe interino di DTI a menciona.


text:
“Ta tempo pa esnan di e otro partido cu a resta consenshi ainda, lagando un banda e mentalidad di stempel parlament, para pa principio y na banda di e Pueblo y no acepta e Ley di Serlimar aki,” ta palabranan di drs. mr. Arthur Dowers. E ta bisa cu NO por pasa e ley aki manera e ta awo y esey ta inaceptabel.
Parlamentario Dowers ta pidi pueblo pa ta consciente di e embergadura di locual cu nan kier impone riba dje. Na trahadonan di Serlimar tambe ta bay un yamada, pa nan ta atento di kico ta na caminda, locual nan tin den mente nan por wel di lubida. “Entrada cu nan ta kere cu lo bin pa nan, lo pasa directamente na compania priva sin lubida cu locual nan ta bin pidi pa pasa awo no lo ta suficiente pa cubri e gasto astronomico y lo bin bek p’asina atraca e pueblo aki su cartera mas despues tambe.” E ta premira cu Serlimar lo keda plan bari na momento cu tur placa pasa pa compania priva.
Cu e ley di Serlimar no ta bay perhudica niun compania ta un MENTIRA!
Segun calculacion cu a haci ta papia di 1.5 Biyon pa e compania aki funciona den e periodo stipula. Parlamentario Arthur Dowers ta aclaria cu no solamente esaki, pero NINGUN otro proyecto di e Minister en cuestion aki a keda sin costa pueblo nada, manera entre otro Aruparking cu a resulta den desaster. Lo ta bon pa bay Arubus cu tabata bou su encargo den Gobernacion anterior, na unda el a apunta su hendenan pa bay traha, y wak si e tabata rendabel.
“Por premira caba cu e proyecto aki lo sali na bon/ na beneficio berdad pero di algun hende so, no pa e pueblo di Aruba mucho menos pa e trahadonan di Serlimar,” ta locual cu parlamentario Arthur Dowers a bisa y ta agrega cu e trahadonan mester keda alerta y pa nan ta consciente ya cu esaki lo por costa e departamento su existencia. Un compania priva di cual te ainda niun hende no sa ta ken lo sali gana di tur e wega sushi aki caminda lo uza Serlimar como “doorschuif luik” ( via cual ) lo pasa placa cu na final lo keda cerca nan.
Parlamentario Arthur Dowers ta recorda cu e Minister aki no ta haci NADA na interes di Pueblo na prome luga mas bien semper cu pensamento cu e tin cu bira miho, cu e por keda nombra hende, sigui haci su campaña y Dowers a bisa di su parti cu actuacionnan asina ta basta. Un minister cu a informa di ta retira, tin cu hala un banda y laga e siguiente minister studia e materia na un forma drechi y cu ta cumbini e pueblo.
“Otmar Oduber ta basta, bo a abusa hopi caba, ta basta! Ta spera cu e tin un/mas politico cu ta forma parti di e Gobierno aki cu no a bende nan alma/ curason cu diabel, cu conseshi ainda y sali para bisa ta basta, basta abuso.”


text:
Bo Ta Buska “Sabiduria Práktiko”?
SEGUN un leyenda, un mucha hòmber pober tabata biba den un pueblito aislá. E habitantenan di e pueblo tabata harié pasobra nan a mir’é pa mucha kèns. Ora e habitantenan tabatin bishita, nan tabata hasi chèrchi di dje dilanti di nan amigunan. Nan tabata mustr’é dos moneda, un grandi di plata i un chikitu di oro ku tabata bal dos biaha mas tantu ku esun di plata. Anto nan tabata bis’é: “Skohe kua bo ke.” E mucha tabata skohe e moneda di plata i kore bai.
Un dia, un bishitante a puntra e mucha: “Bo n’ sa ku e moneda di oro ta bal dos biaha mas tantu ku esun di plata?” E mucha a smail i bisa: “Sí, mi sa esei.” E bishitante a puntr’é: “Dikon bo ta skohe e moneda di plata anto? Si bo skohe esun di oro, lo bo tin dos biaha mas tantu sèn.” E mucha a kontest’é: “Pero si mi skohe e moneda di oro, hende lo stòp di hunga e wega ei ku mi. Mener sa kuantu moneda di plata mi a haña?” E mucha hòmber den e leyenda akí a demostrá un kualidat ku hende grandi por benefisiá di dje, esta, sabiduria práktiko.
Beibel ta bisa: “Retené sabiduria sano [“práktiko,” NW] i diskreshon. E ora ei lo bo kana den bo kaminda ku tur konfiansa, i bo pia lo no trompeká.” (Pro. 3:21, 23) Pues, ora nos sa kiko ta “sabiduria práktiko” i kon pa aplik’é, nos por protehá nos mes. Esaki ta yuda nos evitá di trompeká den sentido spiritual i ta tene nos “pia” stabil.
KIKO SABIDURIA PRÁKTIKO TA?
Sabiduria práktiko ta diferente for di konosementu i komprondementu. Un hende ku tin konosementu ta akumulá informashon, òf datonan. Un hende ku tin komprondementu por mira kon un detaye ta konektá ku un otro. Un hende ku tin sabiduria por kombiná konosementu ku komprondementu anto apliká nan na un manera práktiko.
Por ehèmpel, un hende por lesa i komprondé e buki Kiko Beibel Ta Siña Realmente? den un periodo relativamente kòrtiku. Durante su estudio di Beibel, kisas e ta kontestá bon. Podisé e ta kuminsá bai reunion i ta asta duna bon komentario. Tur esaki por indiká ku e ta hasiendo progreso spiritual. Pero esei ta nifiká ku el a haña sabiduria? No nesesariamente. Kisas e ta djis un hende ku ta kapta kos lihé. Ma ta ora e usa konosementu i komprondementu na e manera korekto pa pone e bèrdat na práktika, e ta bira un hende sabí. Lo e mustra ku e ta manifestá sabiduria práktiko si su desishonnan duna bon resultado, i esei ta indiká ku el a pensa bon promé ku el a tuma un desishon.
Mateo 7:24-27 ta relatá e ilustrashon di Hesus tokante dos hòmber ku kada un a traha nan kas. Hesus a bisa ku un di nan tabata “prudente.” E hòmber ei a traha su kas riba baranka pasobra el a pensa adelantá riba loke lo por a pasa. El a pensa mas aleu i a tuma medidanan práktiko. E no a rasoná ku lo tabata mas barata i lihé pa traha un kas riba santu. E tabata sabí ya ku el a pensa riba e konsekuensianan di su akshonnan. Pues, ora un mal tempu a bini, su kas tabata safe. Awor e pregunta ta: Kon nos por haña i retené sabiduria práktiko, ku ta un kualidat masha balioso?
KON MI POR HAÑA SABIDURIA PRÁKTIKO?
Di promé, segun Mikéas 6:9, hende ku tin sabiduria práktiko tin temor di Dios su nòmber. Un hende ku ta teme Yehova su nòmber ta respet’é. Esei ta nifiká respetá loke su nòmber ta representá, inkluso su normanan. Pa bo por respetá un persona, bo mester sa kon e ta pensa. E ora ei so bo por pone bo konfiansa den dje i siña di dje, i asina imitá su bon ehèmpel. Si nos ta interesá den ki efekto nos akshonnan lo bai tin a lo largo riba nos relashon ku Yehova i si nos basa nos desishonnan riba su normanan, e ora ei nos ta haña sabiduria práktiko.
Di dos, Proverbionan 18:1 ta bisa: “Esun ku isolá su mes ta buska su mes deseo; su furia ta lanta kontra tur sabiduria sano [“práktiko,” NW].” Si nos no tene kuidou, nos por isolá nos mes for di Yehova i su pueblo. Pa evitá esei, nos mester pasa tempu ku hende ku ta teme Dios su nòmber i ta respetá su normanan. Si ta posibel, nos mester ta na Salòn di Reino pa nos asosiá ku e rumannan di kongregashon regularmente. Ora nos ta na reunion, nos mester habri nos mente i kurason pa laga e informashon ku nos ta haña yega na nos kurason.
Ademas, si nos deshogá nos mes na Yehova den orashon, nos lo hala mas serka dje. (Pro. 3:5, 6) Si nos habri nos mente i kurason segun ku nos ta lesa Beibel i e publikashonnan ku e organisashon di Yehova ta perkurá, nos ta haña un bista di e konsekuensianan di largo plaso di nos akshonnan i nos por tuma bon desishon. Tambe nos tin ku habri nos kurason pa aseptá konseho for di ruman hòmbernan maduro. (Pro. 19:20) Anto en bes di “lanta kontra tur sabiduria sano,” nos lo hasi e kualidat importante akí mas fuerte.
KON SABIDURIA PRÁKTIKO LO YUDA MI FAMIA?
Sabiduria práktiko por protehá famia. Por ehèmpel, Beibel ta urgi un esposa pa mustra “rèspèt profundo” pa su esposo. (Efe. 5:33) Kon un esposo por gana e rèspèt akí? Si e ta eksigí esei for di su kasá, lo e haña resultado pa un ratu. Pa evitá problema, e kasá di un hòmber asina lo mustra un grado di rèspèt na dje ora e ta presente. Pero e esposa lo ta inkliná pa respet’é ora e no ta presente? Probablemente ku nò. E esposo mester konsiderá kiko lo trese resultado duradero. Si e mustra amor i bondat, i asina desplegá e fruta di spiritu, lo e gana e rèspèt profundo di su esposa. Klaru ku un esposa kristian mester mustra rèspèt na su kasá sea e ta meresé esei òf nò.—Gal. 5:22, 23.
Beibel ta bisa tambe ku un esposo mester stima su kasá. (Efe. 5:28, 33) Pa sigurá ku e esposo ta sigui stima su esposa, kisas un esposa por pensa ku ta mihó pa e skonde sierto kosnan desagradabel ku su kasá tin derecho di sa. Pero esei ta mustra ku e esposa tin sabiduria práktiko? Despues ora ku e esposo haña sa di e asuntu, kiko lo ta e resultado? Lo e stima su kasá mas? Esei lo por ta difísil p’e. Mas bien, si e esposa buska un tempu oportuno pa papia na un manera kalmu tokante temanan delikado, su kasá tin mas chèns di apresiá su onestidat. Su amor pa su esposa lo krese.
Yunan mester obedesé nan mayornan, i mayornan mester disipliná nan yunan den e kaminda di Yehova. (Efe. 6:1, 4) Esaki ke men ku un yu mester di un lista largu di kiko mag i kiko nò? Disiplina ta rekerí muchu mas ku djis sa e reglanan di kas òf ki straf nan lo haña ora nan no komportá nan mes. Un mayor ku tin sabiduria práktiko lo yuda su yu komprondé dikon e tin ku obedesé.
Por ehèmpel, suponé ku un yu ta papia na un manera ku ta falta rèspèt pa su mayor. Si e mayor papia brutu kuné òf straf e sin buska drechi kiko ta kiko, lo e por pone e mucha pasa bèrgwensa òf oblig’é pa keda ketu. Pero e mucha por bin karga un rabia den su kurason, i esei por pone ku e ta alehá su mes for di su mayornan.
Mayornan ku ta desaroyá sabiduria práktiko lo pensa riba e manera ku nan ta disipliná nan yunan i e efekto ku esei lo tin riba nan den futuro. Mayornan no mester reakshoná muchu lihé djis pasobra nan a pasa bèrgwensa. Kisas den privá, ku amor i na un manera trankil, nan por rasoná ku nan yu i splik’é ku Yehova ta ferwagt di dje ku e ta onra su mayornan pa su mes bon. Anto ora e yu mustra ku e ta respetá su mayornan, lo e realisá ku e ta onrando Yehova. (Efe. 6:2, 3) E manera bondadoso akí di trata ku e situashon por yega na kurason di e yu. E ta mira ku su mayornan tin un interes sinsero den dje, i e ta haña mas rèspèt pa nan. I awor tin mas chèns pa e yu buska nan yudansa ora asuntunan importante presentá.
Algun mayor ta sinti ku kisas nan por hùrt sintimentu di nan yu, i p’esei nan ta evitá di korigié. Pero kiko lo pasa ora e yu bira mas grandi? Lo e teme Yehova i rekonosé ku ta sabí pa aseptá su normanan? Lo e ta inkliná pa habri su kurason i mente pa Yehova, òf lo e isolá su mes den sentido spiritual?—Pro. 13:1; 29:21.
Un bon eskultor ta pensa adelantá tokante ki forma e ke duna su obra. E no ta djis kap pa loko anto spera di forma algu bunita. Mayornan ku tin sabiduria práktiko ta dediká hopi ora na studia i apliká e normanan di Yehova, mustrando asina ku nan ta teme su nòmber. Nan ta haña sabiduria práktiko i ta us’é pa fortalesé e fe di nan famia ora nan no ta isolá nan mes for di Yehova i su organisashon.
Tur dia nos ta tuma desishon ku por tin un efekto riba nos bida pa hopi aña. En bes di kore tuma desishon deskabeyá, para ketu i pensa un ratu. Pensa bon riba e konsekuensianan di largo plaso. Buska guia di Yehova i apliká su sabiduria. E orea ei nos lo haña sabiduria práktiko, i esei lo duna nos bida.—Pro. 3:21, 22.


text:
Pieu ta insecto chikito di 2 te 4 mm largo. Bo ta haya pieu den cabey, pega na e cuero di cabes. Aki particular-mente e pieunan muhe ta traha nan neishi. Nan ta pone webo di 1 mm grandi cu ta parce pipito chikito blanco. E webonan ta pega na e cabey. Te hasta e higiena di mas profundo no por preveni hayamento di pieu.
Kier men cu bo no mester haya berguensa pa motibo di pieu. Regularmente tin epidemia na scol y na otro luga caminda hopi mucha ta bin hunto. Generalmente pieu ta pasa di un hende pa otro door di contacto di cabes cu cabes. Un epidemia ta propaga su mes masha lihe.
Platleis ta un otro sorto di pieu. Esaki ta wordo transmiti door di contacto sexual.
Esaki no ta traha su neishi solamente den cabey pubico, sino tin biaha tambe den barba of bigoti y otro cabey di curpa. Despues di contagio por dura
1-2 siman prome cu bo cuminsa haya grawatashi.
CUIDO PROPIO:
LOKE BO MES POR HACI
Pieu ta masha contagioso. Pesey evita fiamento na of di otro hende di, por ehempel, pechi, skeiro y peña. Mantene bo cabey limpi. Tur sorto di pieu bo por combati na e mesun forma.
Na botica bo por haya lotion, shampoo y crema hopi efectivo. Sigui e instruccionnan di uzo minuciosa-mente.
Pieu por keda na bida dos dia, si nan no ta riba curpa di hende. Ta pesey ta consehabel pa laba tur lenso di cabes, pechi etc. cu hende a bisti, pero tambe peña y skeiro minuciosamente.
TUMA CONTACTO CU BO DOKTER DI CAS
- Si e pieunan no disparce despues di e tratamento menciona ariba.


text:
Tur hende tin periodo den cualnan ta sinti nan mes cu menos gana di biba y ta sufri di presion of tension. Si esaki tin influencia grandi riba nos funciona-mento di tur dia, tanto mentalmente como fisicamente, anto nos ta papia di stress.
E ora ey e ekilibrio entre loke nos por cu ne of por supera y loke ta exigi di nos ta kibra. Door di esey cierto mecanismo di defensa por cuminsa funciona. E mecanismonan di defensa aki por manifesta nan mes na mil y un forma.
Por ehempel, bo por haya molester corporal, manera dolor di cabes, dolor di lomba, pero tambe hiperventilacion.
Biramento malo por ta un medio pa scapa di mucho presion. Pasobra, si bo ta malo, bo no tin mester di haci nada. Tambe bo por haya molester mental, manera depresion of cansancio. En bista cu cada hende ta diferente, cada hende ta reacciona diferentemente riba stress.
Esun, por ehempel, ta bira cansa y no ta haci nada mas cu drumi, mientras cu e otro hustamente no por drumi.
Stress ta promove lantamento di malesa. Problema cu bo no sa con pa resolve, presion di trabou halto, insiguridad, perdemento di un partner of un famia y debe: tur ta factor cu ta promove stress. Si stress dura mucho largo, bo por bira hipertenso.
CUIDO PROPIO:
LOKE BO MES POR HACI
No tin solucion simpel pa stress. Circunstancia cu ta bin di afo mayoria di biaha bo no por cambia asina facil. Tampoco bo no por cambia bo mes asina asina.
Puntra bo mes si no ta miho pa enfrenta e problemanan y pidi yudansa of conseho pa nan y mira si por cambia of pone un fin na e situacion dificil. Pensa den e caso aki, por ehempel, na reglamento di debe.
Stress por tin di haber tambe cu un relacion dificil of cu trabou cu ta exigi demasiado di bo. Un cambio drastico den bo bida por ta pisa, pero bo trankilidad mental na termino largo ta bal mas.
Papia cu otro hende, specialmente si nan a experencia e mesun cos, por yuda. Pa cierto problema tin grupo di combersacion cu tin como meta (pa)
laga otro hende participa den e experencianan di hende cu a pasa door di problema similar y cu a supera nan.
Bo por busca informacion di e gruponan aki na Departamento di Asunto Social. E departamento aki t'ey pa yuda hende cu tin problema of manda nan cerca e instancia cu por yuda miho.
No bay bebe alcohol y no bay baha bo rabia riba e hendenan rond di bo.
Considera bon cu uzo di trankilisante ta hopi perhudicial pa salud. Bo por bira adicto na nan y nan ta baha tambe bo capacidad pa haci algo cu e situacion cu ta causa stress. Pesey por uza nan solamente den caso di molester grave, por ehempel, si surgi problema cu drumimento.
TUMA CONTACTO CU B0 DOKTER DI CAS
- Si, pa motibo di stress, bo tin e tendencia di no funciona bon mas.
- Si bo ta insigur di bo condicion fisico.
Bo mes por haci un cita cu un trahado social sin carta di bo dokter di cas (verwijsbrief).


text:
Decubitus
Konsekuensia di preshon riba kurpa òf preshon di kurpa
Decubitus, den Bok’i pueblo, ta herida na sierto parti di kurpa, debí na drumi pa largu tempu riba e parti di kurpa ei. Decubitus ta surgi ora tin preshon dirèkt òf indirekto riba kurpa.
Decubitus ta derivá di e verbo latin decumbere, ku ta nifiká drumi (pone kurpa abou).
Komo síntoma di malesa e ta konosí ya pa basta tempu kaba. Den añanan 460 te 377 promé ku Kristu, Hippocrates a deskribí ampliamente ku decubitus por surgi a konsekuensia di posishon di kurpa ora ta drumi (riba kama). Na Egipto a koba saka un momia di un muhé bieu ku decubitus-ulcus, tapá ku kueru di un gasela.
Kousa i desaroyo
Decubitus ta e parti di kueru kaminda tehido ta muri (necrose) i úlsera ta forma (ulceratie). Esakinan ta ekspandé mayoria biaha den e tehidonan bou di kueru akonsekuensia di preshon riba kurpa òf preshon di kurpa riba kama. Ora necrose surgi e por keda pa bida largu.
Necrose por surgi por ehèmpel na hilchi akonsekuensia di negligensia di su posishon durante drumimentu (riba kama). E por surgi tambe na bèl di pia, pero no ora e pashènt mester drumi pa tempu largu riba lomba. Otro parti ku por haña necrose ta wes’i rabu, hep, chanchan, blat di skouder, etc.
Necrose ta kura pokopoko i e ta molestioso. Hopi biaha e por bula habri si no trat’é bon òf si e pashènt no sosegá bon. Esaki ta konta defakto pa tur necrose. Ta konosí ku desaroyo di decubitus ta relashoná ku drumimentu (riba kama) i preshon.
Orígen
Último siglonan a menshoná diferente kousa pa orígen di decubitus. Aparentemente tin un relashon bon kla entre decubitus i bira grandi serka pashènt geriátriko.
Dwarslaesie, doló debí na fraktura, dekadensia físiko i hopi otro malesa i afekshon tambe ta hunga un ròl pa orígen di decubitus, ora un pashènt no por move. Mester menshoná tambe sirkulashon defisiente di sanger i limfa, problema metabóliko, manera diabétis; anemia; defisiensia di nutrishon i infekshon.
Faktor ku por hunga un ròl pa orígen di decubitus
Preshon i forsa kousá pa moveshon ta hunga un ròl grandi ora tin decubitus. E forsanan akí ta stroba oksígeno i otro nutrimentu yega e sélulanan. Despues esaki ta kousa un disturbio asina fuerte di e metabolismo den e sélulanan, ku konsekuensia ku nan por muri.
Pashènt suak òf hopi malu tin preshon den bena hopi mas abou. E ora ei chèns di morto komo konsekuensia di influensia di preshon eksterno, lo ta grandi.
Necrose
Serka persona salú mes, ku a keda drumí seis te diesdos ora sin move, debí ku el a pèrdè konosementu, por ripará kambio di kueru. Despues di bintikuater te kuarentiocho ora necrose di kueru por surgi.
Banda di preshon tin tambe forsa kousá pa moveshon. Esaki no ta traha vèrtikal riba e kueru sino paralelo ku superfisie di e kueru. Ehèmpel di e forsa akí ta ku ora pone e kabes di kama mas haltu, e kurpa ta haña tendensia di slep bai abou.
E kueru di wes’i rabu lo no por move pareu, debí na resistensia fuerte entre kueru i kama. Ku esaki chèns pa forma úlsera ta grandi.
Frialdat i temperatura tambe ta faktor importante, prinsipalmente na parti di kurpa ku tin kontakto ku kama. Riba kama frialdat ta mas haltu, pasobra un kama normal no por apsorbá e friu sufisientemente ku sodó ta produsí. Den un ambiente friu asina resistensia entre kueru i kama ta oumentá.
Salubridat públiko
Tin relashon hopi estrecho entre decubitus i morto serkano. Decubitus hundu den kueru ta redusí espektativa di bida te mas o ménos shen dia.
Konsiderando esakinan ta mas ku klaru ku den kombatimentu di decubitus prevení ta mihó ku kura.
Decubitus ta un afekshon ku tin konsekuensia grandi, tantu kualitativo- komo kuantitativamente pa salubridat públiko. Estudio a demostrá ku pashènt ku decubitus ta kosta 50% mas na periodo di kuido i ta kousa pues un peso konsiderabel riba kuido di enfermeria. Pashènt ku decubitus króniko ku mester di kuido, por keda den hòspital ku un promedio di dos te tres luna.
Ademas estudio a demostrá ku 37% di pashènt di ochenta aña i mas, ku decubitus hundu na wes’i rabu òf hep, ta diabétiko.
E echo ku islanan Hulandes den Karibe tin prevalensia basta haltu di diabétis ta indiká ku prevenshon mester ta un parti esensial di programa di salubridat. Kolchon di skuma por aportá na esaki. Rekapasitashon médiko i sosial kombiná ku kordinashon, tambe ta hopi esensial pa redusí e problema di decubitus.
802 Bia mirá, 2 Bia mirá awe


text:
Migrashon di Korsou pa Riohacha na siglo XIX: ehempel di famianan Danies, Pinedo i Weeber
Seri di Herensia Kultural
Península di Guajira ta e teritorio mas na parti sur di Colombia, na frontera ku Zulia, Venezuela. Su kapital Riohacha, for di siglo XVI tabata sentro di eksplotashon di negoshi di pèrla di empresarionan di Andalucía, i base di operashonnan militar di e régimen spañó kontra indígenanan ku a resistí konkista di nan teritorio. E aborígennan, wayuu, yamá na spañó ‘goajiros’ for di siglo XVIII a forma mediante fushon di vários tribu, i nan ta papia wayuunaiki, lenga di famia Arawak; nan ta wardadó di karné i piskadó, di un struktura sosial ‘matrilineal’ (e muhé ta sentral) i nan ta biba na media i alta guajira.
Na siglo XIX Kòrsou tabata e sosio komersial mas importante di Riohacha. E tabata suministrá alimento, likor, material di konstrukshon, muebel, tela i bistí hecho, i tabata atkirí na su turno kòfi, kakou, fruta, palu, baka i kabritu, i produktonan di reeksportashon manera palu di Brazil, dividivi i kueru. E komersio tabata tuma lugá legalmente via haf di Riohacha i di kontrabanda na e playanan pegá ku e siudat.
E otro merkado na e península di Guajira tabata e komersio ku e indígenanan wayuu, kendenan no tabata rekonosé e legislashon duanero nashonal. E transakshonnan tabata tuma lugá na e hafnan natural manera Bahía Tucacas, Puerto Estrella, Bahía Honda i Carrizal. Ku kambio òf ku pago na oro, wayuunan tabata ofresé baka, kabritu, kueru, dividivi, palu di Brazil i pèrla, i nan tabata atkirí suku, manteka, hariña, tela, hilu, arma, munishon i likor.
Na ora ku e proseso di independensia a konsolidá na Colombia, Simón Bolívar a kumpli ku e promesa di duna strañeronan pèrmit pa bin residensiá na e pais. Algun famia hudiu manera famianan Pinedo i Alvarez Correa, ku for di siglo XVIII tabatin e tradishon di interkambio komersial ku Riohacha i ku wayuunan, a bin establesé na tera firme for di e promé dékada di 1830.
E inmigrantenan ku a yega di Kòrsou tabata distinguí nan pa e diversidat étniko i kultural. Tabatin hudiu i katóliko, algun ku kapital di invershon, i otronan ku a kuminsá sin nada. Entre esnan ku a yega tabatin soltero, kasá i viudo. Nan asendensia familiar por tabata hulandes, franses, aleman, portugues o spañó, pero nan tabata koinsidí den un punto: nan vokashon pa komersio.
Nicolás, por ehèmpel, e promé di famia Danies, a nase na Kòrsou meskos ku su tata Gerard Danies, di asendensia franses, miéntras su mama Catalina Palm, tambe oriundo di e isla ta di asendensia sueko. Nicolás Danies a kasa ku Margarita Keneri, i resien kasá nan a yega Colombia kaminda nan yunan a nase.
Danies ta konsiderá e promé mionario di kosta di Caribe Colombiano. E tabata e promé ‘prestamista di Riohacha’, es desir, ‘banko di e siudat’, den un époka ku no tabata konosé establesimentu finansiero. E tabata ademas, e mayor eksportadó di palu di Brasil pa Inglatera. E kapital ku el a akumulá tabata asina grandi ku el a fia ‘Estado Colombiano’ plaka, i estado mester a pag’é ku edifisionan ofisial, entre nan un residensia di vireinan, ku despues a bin haña e nòmber di Palacio Liévano, sede awendia di ‘Alcaldía de Bogotá’.
Debí na su poder ekonómiko, su yu muhénan a kasa ku miembro di élite ekonómiko i intelektual di e pais, ingeniero, profesor, komersiante, vise-kònsul i militar. Nan a bai biba na Kòrsou, Cartagena i Bogotá, miéntras ku e yu hòmbernan a keda Riohacha trahando ku nan tata.
Pinedonan, tabata hudiu sefardí, komersiante ku tabata mantené negoshi ku Guajira di hopi tempu atras. Nan tabata kumpra i bende barku, importá merkansia. Eksportá fruta di e pais i fia hende plaka. E patriarka tabata Gabriel Pinedo kasá na Kòrsou ku Juliet De Valle; kuater di nan dies yunan a bai establesé na Riohacha i a laga hopi desendensia na e pais, Abraham, Elí, Moisés, Samuel i Morris. Ta e tronkon familiar akí a produsí Pinedo-nan di Riohacha, Santa Marta, Barranquilla, Cartagena, Bogotá i Cali.
Durante vários dékada, e famia tabatin ku eksklusividat, representashon konsular hulandes na Riohacha, Abraham Pinedo, visekònsùl na 1856, Elí Pinedo Jr., na 1860 i Jacob Pinedo Jr. na 1871. Entre su miembronan mas destaká tin Isaac Pinedo, kende a finansiá konstrukshon di e waf di Riohacha na 1848 i Samuel Pinedo kende na 1877 a proponé i finansiá kanalisashon di e riu Calancala pa hib’é te na e límitenan di Riohacha, i solushoná asina, e problema di suministro di awa, di kua e siudat tabata sufri.
Famia Weeber a bai biba na Riohacha den e di dos mitar di siglo XIX. Suerte i aventura a marka yegada di e promé miembro, esta Johannes Weeber. E tabata biahando rumbo pa Hamburg, ora su barku a kuminsá hasi awa serka di Colombia, pero nan a logra yega Riohacha promé ku e barku a noufragá. El a yega soltero i na e lugá akí el a sera vários union matrimonial, promé ku e indígena Mauricia Epieyu na Puerto Estrella i hopi aña despues el a kasa ku Dominga Gnecco na Riohacha. Su rumannan Carlos i León ta hasi meskos ku dos ruman muhé Pinedo, Dilia i Clara. Weeber-nan ta kumpra barku i nan ta subi komo e komersiantenan mas poderoso di Riohacha na fin di siglo XIX. Su desendientenan nos ta topa na Guajira, Santa Marta, Barranquilla i Bogotá.
Sprockel, Van Leenden, Van Grieken, Curiel, Henríquez, Correa, Pereira, Cohen, Salas y Rois ta algun di e medio sentenar di fam ku a pisa tera aki for di Kòrsou.
Riohacha i Willemstad ta dos ruman bieu, uní pa e nesesidat mutuo di aislamentu na siglo XIX i separá pa modernidat di siglo XX.
Fredy González Zubiría investigadó kultural y dramaturgo, oriundo di Guajira, Colombia. E teksto aki riba ta parti di e buki ‘Cultura y Sociedad Criolla de La Guajira’, e di dos edishon ampliá, lo ta lansá òktober próksimo.
Teksto i potret: Fredy Gonzalez Zubiria, Colombia


text:
Mensahe di Minister di Enseñansa
“E regalo di mas balor cu nos por duna nos yiunan ta tempo“ ta e mensahe di Minister di Enseñansa Michelle Hooyboer-Winklaar na ocasion di apertura di aña escolar nobo.
Awor cu scol a habri tin hopi atencion riba tur e detayenan pa nos yiu bay scol y ta miho prepara pa un aña escolar. Esaki sigur ta central den mayoria pensamento e simannan nos dilanti. Mi ta encurasha tur mayor pa tuma e tempo pa combersa cu nan yiunan. Splica nan e importancia di tin un bon educacion y con esaki ta beneficia nan den nan bida despues.
“E tas, e pañanan nobo, e celular y tur otro preparacion tin biaha ta mustra e cos di mas importante na cierto momento, pero tur esaki no tin e mesun balor cu e tempo cu un mama, tata of famia por duna na papia y conseha nan yiunan“, asina Minister Hooyboer-Winklaar a bisa na ocasion di apertura di e aña escolar nobo.
“E regalo di mas balor cu nos por duna nos yiunan ta nos tempo y atencion specificamente riba e tema di enseñansa“.
Awendia tempo ta scars. Mayornan ta traha y tin biaha ta traha hopi ora pa percura pa entrada necesario pa famia. Esey ta e realidad di awe. Hopi mayor ta sinti esaki tur dia, ora cu debi na trabou e tempo cu nan yiu ta keda limita. Esaki sinembargo ta un hecho normal den mayoria famia moderno y bo yiunan no necesariamente lo corda esey.
E bon noticia ta, cu hasta cu tiki tempo, e por haci un diferencia grandi na e bienestar emocional di nos yiunan. Lesa, combersa tocante nan dia, haci preguntanan di con nan ta sinti diariamente, ta tuma no mas cu 10 minuut di tempo pa haci.
“Loke si nos yiunan lo corda mas ta e momentonan cu nos a dedica na nan, dunando nan e guia y atencion necesario. Y ta esaki ta e regalo di mas grandi cu nos por duna nos yiunan pa e aña escolar aki“, Minister Hooyboer-Winklaar a termina bisando.
Ban hunto supera e resultadonan di aña pasa
“Mi a topa cu hopi cara awa, tin tabata tristo pero mayoria contento. Cu e animo ey nos ta cuminsa hunto e aña escolar nobo, cu un compromiso colectivo pa na final logra miho resultadonan den nos enseñansa“, asina Minister Michelle Hooyboer-Winklaar a bisa cu un bos alegre y un cara contento riba e prome dia di scol.
Gobierno a probecha den e temporada di vakantie pa drecha scol, basha asfalt, drecha e situacionnan mas urgente y garantisa cu e scolnan ta den miho condicion posibel pa ricibi studiantenan den e aña escolar nobo, 2016-2017.
Tambe a probecha pa sigui cu e proyecto di “Summer School” pa yuda alumnonan cu ta drentando HAVO pa ta miho prepara pa e trayecto nobo y mas dificil den nan educacion. Esaki ta dunando masha bon resultado y ta nota tur aña cu tin mas interes.
Prome dia di scol semper ta habri cu sentimentonan mixto, tanto di e muchanan nervioso, cu ta yora, cu no kier bay laga nan mayornan, cu ta haya falta di vakantie, cu ta timido pa e docente nobo y studiantenan nobo, mientras cu di otro banda tin studiantenan contento, entusiasma y cu hopi dinamismo pa studia miho posibel pa logra miho punto pa por alcansa nan metanan.
E sector di enseñansa na Aruba ta grandi y ta conta cu mas o menos 21.000 studiante, cuminsando for di e nivel di mas jong te na e nivel di mas halto, sin distingui edad. Aruba ta conta cu mas di 1800 docente, parti den 83 diferente scol.
Aña escolar 2015-2016 a termina bon, den sentido cu e resultadonan general tabata miho cu e añanan escolar anterior. Tambe Gobierno ta orguyoso di anuncia cu mas studiante a scoge pa sigui studia den enseñansa superior den exterior, tanto den region, Merca, Canada y cu e mayoria bayendo Hulanda. E tendencia aki ta positivo pasobra locual nos planta awe, ta cosecha mayan, ora cu mas hoben regresa Aruba cu un educacion superior, universitario of mas halto.
“Studiantenan, mayornan, docentenan, tur hende envolvi den enseñansa, laga nos traha hunto pa logra lo miho pa nos studiantenan. Mas ciudadano bon studia nos produci, mas grandi e oportunidadnan ta pa Aruba sigui progresa y logra tur nos metanan riba tur tereno“, Minister Hooyboer-Winklaar a termina bisando den un tono di orguyo.
Info / Contact
Pa mas informacion por busca den e alfabet menu riba homepage: [M] Ministerio di EnseñansaScroll To Top


text:
Mervin Ras:
ORANJESTAD (AAN): Mientras cu señora Daphne Lejuez ta ser critica door di Mep na un forma baho nan tin cu bay wak den nan partido y fraccion promer cu papia di integridad.
Ta conoci publicamente un proces-verbaal di sr. Luigi Bergen den cual su esposa ta declara diferente actonan di maltrato di dje pa cu su propio yiu muher.
Ex-esposa di Bergen a entrega keho of denuncia na cuerpo policial y a pidi pa strafvervolging di e persona Bergen cu a maltrata nan yiu muher.
Esaki no ta worde cuestiona door di fraccion di Mep. Kizas esey ta normal pa nan. Nan no ta cuestiona e meneer aki pero si señora Daphne. Kiermeen tin ley pa un y no pa otro.
Segun Wyatt-Ras ta bon pa pueblo tuma nota di esaki. Tin un procesverbaal di dia 9 di juli 2019. Alavez tin un carta di dokter cu na 2012 caba tabatin keho di maltrato di yiu muhe di sr. Bergen.
Un keho a worde duna na politiewacht unda cu ta bisa” mishandeling ”multiple heamatomen schouders en armen”. Esey ta un declaracion di dokter.
Ademas nos tin e verwijzing of referencia tambe pa un kinderpsychiater cu lo mester a prolonga esaki pa motibo cu e tin hyperventilatiesyndroom a base di e trauma cu e tin door cu su tata a choke y dal’e den muraya. ta lo siguiente: “Volgens psychiater is er sprake van omverwerkte trauma. Vader die jaar gewurgd heeft en tegen muur gegooid. School heeft casus aangemeld bij Sostenemi. Deze heeft gezin uitgenodigd voor familiecounseling. Maar vader heeft brief teruggeschreven dat hulp niet nodig“.
Aki claramente por mira cu sr. Bergen te hasta ta skirbi carta pa rechasa guia di famia pa yuda su yiu. Aki nos por mira cu tin un caso pa loke ta maltrato di su yiu.
Segun Wyatt-Ras esey por pasa cu tur hende pero mester carga responsabilidad pa e actonan aki y proteha nos muchanan. Si bo ta un partido cu ta pretende di ta integro tin cu cuminsa cu bo mes. Di con no ta yama un reunion, un partijraad.
Yama e persona aki, pone carga su responsabilidad paso tin un caso pending tambe cu e no kier paga alimentatie. E mester carga su responsabilidad. Locual a indigna Wyatt-Ras ta cu por a mira sr. Bergen banda di e minister di Asuntonan Social durante un splicasion di crisis social na un parlamentario Hulandes. Na Parlamentarionan di Aruba no a duna dicho splicacion. Sr. Bergen tabata riba foto cu minister y e parlamentario Hulandes.
Algo cu no ta cuadra. E persona aki ta maltrata su yiu. E no kier bay pa ayudo na buro Sostenemi cu ta e instancia cardinal den e guia cu a propone den e plan di crisis social anto awor si pa bo propio convenencoa sr. Bergen ta para eynan y mustra cu e lo ta apoya crisisplan. Eynan Wyatt-Ras ta haya cu partido Mep mester yama un partijraad pa refleha.
Cu ki cara bo por motiva mayornan pa sigui guia na buro Sostenemi si bo mesun Parlamentario ta maltrata su yiu y ta nenga guia? Wyatt-Ras y su coleganan ta keda pendiente kico lo sosode.
Paso no ta husto ni corecto cu un partido y coalicion cu ta pretende di tin integridad halto riba agenda por ser representa door di un persona di cual publicamente ta conoci cu el a maltrata su yiu cu consecuencianan grave y no ta desea pa yuda su yiu sali for di e trauma.
Spera cu e minister di Asuntonan Social, di Asuntonan General y esun di Justicia atrobe no keda muisstil.


text:
Dialuna Corte di Apelacion a trata e caso contra di e homber Gabriel Martin, padrastro di Rishandroh y Eugene, kende den Corte di Prome Instancia a wordo haya culpabel y sentencia pa e caso conoci como Speeltuin. E caso ariba su mes a cumisna laat, mirando cu e vuelo den cual e tres huesnan tabata abordo, lo a conoce retraso.
Den e caso aki, ta e padrastro ta esun cu a apela su sentencia. E no tabata di acuerdo cu su sentencia y p’esey a apela esaki.
CASO
Tabata na juli di 2018 cu Corte den Prome Instancia a sentencia e padrastro di e dos criaturanan Rishandroh Anastacia y Eugene Frans na 15 aña di castigo incondicional di prizon, combina cu TBS (Ter Beschikking). Esaki lo bira obligatorio unabes cu e detenido sinta 10 aña di su sentencia. Contrario na aña pasa, caminda cu Martin a opta pa no ta presente den corte y a informa esaki tambe.
E padrastro Martin a wordo acusa di homicidio (doodslag) y maltrato severo y sistematico di e criaturanan Rishandroh y Eugene. Ademas, Martin tabata wordo acusa di tabata maltrata su pareha Risheila Frans, mama di Rishandroh y Eugene, como tambe e hecho cu el a dera e curpa di Eugene, den un mondi na Savaneta. Ministerio Publico na final a conclui cu tur e acusacionnan a wordo proba y a exigi un castigo di prison di 15 aña y e medida di TBS.
HALA ATENCION
Remarcabel durante tratamento di e caso tabata cu e padrastro Gabriel M. no tabata mucho cooperativo. Hues tabata haci’e preguntantan, cual sea e no tabata contesta of e tabata gewoon haci un mueca of hisa su schouder. Esaki ta sigui pa un rato, te ora cu dado momento hues a hala su atencion, caminda cu e hues a bis’e cu ta e a apela su sentencia. Hues a puntr’e tambe, e pakico el a apela su sentencia, si e no ta mustrando mucho interes den tratamento di su caso.
Ariba esaki, Gabriel M. a bisa cu e kier haya yudansa, y e ta sinti cu e no ta hayando esaki.
Riba e ponencia aki, hues a mustr’e cu e mester ta mas cooperativo pa cu e caso. Despues di esaki, e caso a sigui cu tur trankilidad.
CONTACTO
Tambe hues a puntra Gabriel M. con a bay cu su yiu homber, Anthony (fruto di su relacion cu Risheila). A sali na cla cu e no tin contacto algun cu su yiu, e no sa con a sigui cun’e. E criatura actualmente ta den Casa Cuna.
Si Gabriel M. a bisa cu e tin contacto telefonico cu su mama y leu a leu cu su tata. Segun M., tur cos a bin abao ora cu su mama a regresa bek Hulanda. El a keda su so atras, unda cu e mester a fungi como cabes di cas, tata di su yiu y tambe fungi como tata di e yiunan di Rishella F. como tambe e ruman mas chikito di Rishella, cu tabata biba cu nan.
TESTIGONAN
Varios tabata e testigonan cu ta declara na OM cu Gabriel M. tabata sali bay laga e criaturanan nan so den cas. E tabata bisa cu eseynan no ta su yiu, y cu e no mester sali cu nan. E tabata sali cu su yiu so. Y e otronan, Rishandroh, Eugene y ruman di Rishella F. tabata keda nan so na cas, te ora cu e mama/ruman yega cas laat den atardi.
EVALUACION
Huez tambe mester a considera cu den e caso aki mester a busca pa yega na un balansa riba e sufrimento cu e victimanan y famianan di un banda y di otro banda, evita cu un caso asina ta ripiti, pa cual mester provee e seguridad pa e comunidad.
APELACION
E sospechoso segun hues, a wordo trata pa tanto un psikiatra como un psicologo. Ambos a yega na e conclusion cu e sospechoso ta sufri di trastorno di personalidad, cu caracteristico cla di un psicopata. Tambe e sospechoso ta sufri di un leve caso di no por wordo teni responsabel pa su actonan. Pues debi na su estado mental, e no por wordo teni responsabel pa su actonan. “En caso e no haya e tratamento necesario, chens pa aumento di recidivismo lo aumenta” huez a sigui bisa. Den pasado a keda proba cu e sospechoso no kier tuma tratamento asina lihe. Ora cu hues a puntr’e dicon e no a busca ayudo na Reclassering, el a contesta cu pasobra cu e ta haya cu niun hende ta skuch’e. Pa e tratamento tin chens pa logra, esaki mester ta uno di duracion largo. P’esey a impone un castigo combina cu TBS. Y p’esey, mirando tur lo anterior, hues a bisa di no por solamente impone un castigo di prizon, sino cu tin cu combin’e cu e tratamento TBS obligatorio. A bisa tambe cu mirando e circunstancia, no a maxima e medida di TBS. E castigo di prizon ta evalua basa riba e circunstancianan presenta den corte, y tur e echonan confirma y trata.
TBS
A mustra tambe cu aworaki na Aruba no tin un clinica TBS. E ubicacion den un clinica asina di e acusado, ta bin na ordo despues di cu e acusado a sinta 2/3 parti di su castigo di prizon, pues mas tempran cu esaki por sosode, ta despues di 10 aña. Ta haciendo investigacion pa por habri un clinica semehante na Corsou, pa convictonan di Aruba, Bonaire, St Maarten, Saba y Statia. En caso cu e clinica aki no materialisa pa e tempo ey, OM tin cu evalua pa transferi e acusado pa un clinica TBS na Hulanda. E derecho penal di Aruba ta permiti esey segun hues. Pa laga e sospechoso bolbe den comunidad sin un tratamento obligatorio, hues ta considera algo inaceptabel.


text:
Kambio di status hurídiko den Union Oropeo por ta na benifisio di pueblo di Kòrsou.
25 yüli 2017
Kambio di status hurídiko den Union Oropeo por ta na benifisio di pueblo di Kòrsou.
Banda di ta Ulandes tur yu di Kòrsou tin nashonalidat Oropeo tambe. Kòrsou tin, meskos ku Aruba i Sint Maarten, pa motibu ku Kòrsou ta forma parti di Reino Ulandes, un status hurídiko den Komunidat Oropeo. E status aki ta ankrá den e Tratado di Funkshonamentu di Union Oropeo. E tratado ta menshoná dos status hurídiko pa paísnan pafó di teritorio Oropeo ku tin un vínkulo konstitushonal ku paísnan miembro di Komunidat Oropeo: Pais i Teritorionan Ultralaman (LGO) i Teritorionan Ultraperifériko (UPG). Kòrsou ta forma parti di e grupo di LGO. Tur e dos statusnan ta gosa, a base di nan nashonalidat Oropeo, di e derechinanan sivil ku otro siudandanonan Oropeo bibá na Oropa ta gosa di dje. Un ehèmpel ta ku na Kòrsou nos tambe por vota durante elekshon pa parlamento Oropeo.
E diferensia grandi entre e LGO i e UPG ta ku e teritorionan ultraperifériko ta forma parti integral di Komunidat Oropeo. Nan ta kai den e scope (ámbito) teritorial di Oropa. Den kuadro di esaki e paísnan mester implementá lei i reglanan primario i sekundario di Komunidat Oropeo. Esaki no ta e kaso pa e LGOnan. Otro diferensia ta ku e UPGnan por partisipá den proseduranan pa yega na sierto desishonnan importante den Komunidat Oropeo. Sigur ora ta trata desishonnan ku ta toka nan propio interes. Adishonalmente, nan ta wòrdu representa den institutonan regional di Komunidat Oropeo. Finalmente, e paísnan ku tin e status hurídiko aki por apliká pa diferente fondo ku Komunidat Oropeo ta brinda na paisnan miembro den Oropa.
UPGnan por bin na remarké, kontrariamente na e LGO, pa diferente fondo Oropeo. Pa ta eligibel pa Fondonan Struktural i Koheshon e UPGnan mester kumpli ku e ‘convergence criteria’. E kriteria aki ta eksigí ku e GDP di e teritorionan en kuestion mester ta 75% bou di e promedio di e GDP Oropeo. Kòrsou su GDP pa bou di 75% di e promedio di e GDP Oropeo. Bou di e Fondo Struktural ta kai Fondo Sosial Oropeo i Fondo di Desaroyo Regional Oropeo. E ‘département’ franses ku Guadeloupe ya forma parti di dje aktualmente ta un UPG. E ‘département’ aki a risibí 600 mion Euro den periodo 2014 pa 2016 bou di un programa di desaroyo regional pa yuda e país krea un ekonomía, teknológikamente avansá i inklusivo. Ademas e teritorionan ta elegibel tambe pa e Fondo di Peska i Fondo di Agrikultura i pa diferente programa horizontal manera Horizon 2020. Pa terminá, e teritorionan por bin na remarke pa e Inisiativa di Empleo pa Hubentut. E budget pa e periodo 2014-2016 a wòrdu fihá na 6,4 mion euro. Mirando e problema grandi ku tin na Kòrsou ku desempleo bou di hobennan esaki sigur por yuda pa yega na un desaroyo pa un futuro duradero pa nos hobennan.
Kontrariamente na e UPGnan e status di LGO ku Korsou tin no ta permití pa nos tin akseso na tur e benifisionan menshoná aki riba. Kòrsou por apliká pa fondonan di e programanan horizontal i ta haña ayudo finansiero di Komunidat Oropeo atrabes di e Fondo di Desaroyo Oropeo. Sinembargo, e chèns ta grandi ku e fondo aki lo stòp di eksistí den 2020. E Tratado di Lisboa a hasi kambio di status posibel. Kòrsou por kambia di LGO pa e status di UPG.
E Statüt na vigor ta promové koheshon legal entre e 4 paísnan ku ta forma Reino Ulandes. Lástimamente e Statüt no ta promové koheshon sosial ekonómiko entre e parti Ulandes Karibeño i e parti Ulandes Oropeo. For di punto sosial ekonómiko lo por ta na interes di pueblo di Kòrsou pa investigá e posibilidat di kambio di status hurídiko den Komunidat Oropeo. Siendo un UPG, Kòrsou lo forma parti e.o. di e Maneho di Koheshon Oropeo. Nos, KSD, ta di opinion ku e maneho aki sigur lo por yuda mehorá e koheshon sosial ekonómiko na Kòrsou.
Kòrsou Solidario i Duradero


text:
TUR COS TA CLA PA E EVENTO DI MAS GRANDI NA ARUBA INTERPASO 2019.
SEPT. 27, 2019 LO TIN COMPETENCIA DI KABAI NAN DI TROCHA & TROTE I GALOPE
CUAL LO CUMINSA 6PM PA DESPUES TERMINA CU AMBIENTE DI D.J. CARLOS E.
SEPTEMBER 28, 2019 LO TIN COMPETENCIA DI KABAI NAN DI PASOFINO CUAL LO CUMINSA PA 4PM.
LO BAI TIN APERTURA OFICIAL I ORA FERIA KABA LO TIN UN ARTISTA INVITA DI “YO ME LLAMO MARTIN ELIAS” CUAL
LO WORDO ACOMPAñA PA ARUBA SU GRUPO LOCAL VALLENATO PLUS.
SEPTEMBER 29, 2019 LO TIN MERCADO DI SANTA ROSA CUMINSANDO DI MAINTA 10:00 TE CU 3PM. DESPUES LO CUMINSA
CU COMPETENCIA DI JINETE & AMAZONA.
NOS TIN KABAI NAN DI NOS HERMANA ISLA CURACAO CU LO TA COMPETIENDO CONTRA ARUBA & TAMBE JINETES I AMAZONAS
DI CURACAO, REPUBLICA DOMINICANA I DI COLOMBIA NOS TA SPERANDO CONFIRMACION.
FERIA LO WORDO JUZGA DOOR DI UN JUEZ CERTIFICA PA CONFEPASO.
ORGANIZACION CABALLISTA ARUBANO TA ORGANISA COMPETENCIA NAN PA ASINA NOS POR REKOUDA FONDO PA
INVERTI ESAKI BEK DEN NOS MUCHA NAN JINETES & AMAZONAS CU TA REPRESENTA ARUBA INTERNACIONALMENTE
I TAMBE PA JUDA NOS CABALLISTA NAN LOCAL CU CHARLA I TALLER NAN ETC… PA ASINA SIGI STIMULA E DEPORTE EQUINO NA ARUBA.
Wak video
Click Logo


text:
Pitcher Tyler Skaggs haya morto.
TEXAS--Pitcher Tyler Skaggs di apenas 27 anja a ser encontra morto na Texas awetardi.
Departamento di Polis a wordo yama pa Hilton Hotel pa mas o menos 2:18 di awetardi pa motibo di a encontra un persona masculino inconciente den un kamber.
Polis a encontra e persona cu no tabata duna senjal di bida y a declare morto poco rato despues. E fayecido a resulta di ta e pitcher Tyler Skaggs di LA Angels. No tin ningun detaye ainda riba e causa di morto y MLB a cancela e wega di Angels di awenochi y a expresa su condolencia y forsa na e team y famia henter.


text:
Djabièrnè 18 di òktober alrededor di 23.50’or, un unidat polisial a detené un hòmber, despues ku el a menasa, maltratá i kousa destrukshon na e kas unda un dama ku kende e tabatin un relashon, tabata keda. Algun ratu promé ku su detenshon, e hòmber aki, R.B. nase na Kòrsou di 26 aña di edat, a yega na kas unda e dama aki ta keda i kousa destrukshon na e bibienda, miéntras e tabata menasa su víktima.
Despues e lo mester a drenta paden i maltratá e dama aki na vários parti di su kurpa. Despues di su akto, e sospechoso a bai for di e sitio. Un ratu despues polis a bin lokalis’é riba Sta Rosaweg i a detené. A present’é dilanti di un fiskal ouksiliar ku a ordená su enkarselamentu pendiente di mas investigashon.


text:
Directie Natuur en Milieu (DNM) conhuntamente cu otro instancianan ta preparando pa e crusamento di e cangreu blauw na Pos Chikito.
E siman aki DOW a instala borchinan cu ta indica unda cangreunan ta bay crusa. ‘Land Crab Crossing’ na idioma Ingles asina mayoria di nos ta compronde e aviso pero na e imagen tambe por reconoce e especie. E borchinan ta color geel cu letternan preto. Lo kita e borchinan den temporada cu e cangreunan no ta activo pa crusa bai pa lama.
Un tiki di e cangreu blauw.E ta pertenece na e clase di Crustaceonan den e orden di Decapoda y e genero Cardisoma. E nomber scientifico ta Cardisoma Guanhumi. E ta un cangreu terestre di mayoria biaha color blauw. Nan colornan por diferencia un poco ora nan ta jong, nan ta color maron, den fase di transicion nan ta bira color biña of oranje, y esunnan hembra den temporada di pone webo ta bira geel of te hasta blanco. Por mira nan den areanan cerca di costa, mas tanto unda tin hopi mata di mangel y cu e suelo ta humedo. E cangreunan por mustra di tin menos actividad den temporada di secura y nan holnan ta mas tapa y asina cu tin mas yobida nan ta bira mas activo y ta sali. E cangreunan ta biba mas tanto den cercania di lama of costanan den e ecosistema di e matanan di mangel na unda e tera ta muha y di lodo. Nan ta coba buraconan te unda nan ta haya suficiente humedad pa nan desaroyo normal. E cangreunan ta come mata cu a decomoposita den lodo of cu a bira moli, insectonan lastrero, scorpion di mondi, resto di parha y otro bestia morto.
Den e relato aki Directie Natuur en Milieu kier a haci un peticion na comunidad pa den trancurso di luna di juni, cu e borchinan di aviso ta poni na Pos Chikito, pa eherce cautela, core mas poco poco p’asina yuda e cangreunan crusa cu siguridad. Banda di Santo Largo na Savaneta tambe por tin actividad di cangreunan.
E temporada di pone webo ta di juni pa juli tur aña. Ora luna ta yen, cangreunan ta bay lama pa laba nan cabutiti (webonan).
E cangreu tin un balor ecologico halto pa e matanan di mangel cu tin na nos costanan. E conservacion di e cangreunan blauw ta crucial pa e preservacion di e mondi cera di matanan di mangel. Claramente e cangreunan blauw ta na peliger na diferente momento di nan desaroyo. Un di e menasanan mas grandi ta hende y den e caso aki trafico tambe. Mester menciona cu door di desaroyo y trahamento di caminda sin tene cuenta cu crusamento di cangreunan, por limita nan di yega lama. Durante temporada di migra pa laba nan cabutiti (webonan) na lama e automobilistanan ta trapa e cangreunan na cantidad halto matando e hembranan cu ta carga cu webo pa bay pone y no ta logra haci esaki. E pikimento di palonan (driftwood) na lama tambe ta stroba crecemento di e cantidad di cangreu. Na unda mayoria ta sconde den nan fase jubenil.
DNM ta alerta cu den e dianan aki cu luna yen lo bay tin crusamento di cangreu blauw na Pos Chikito y area di Santo Largo. Eherce cautela den trafico tanten e borchinan ta poni.
Pa cualkier sucedido por notifica nos inmediatamente via nos facebook page dnmaruba of plataforma Infraruba.com ora cu weita actividad di crusamento di cangreunan. Un danki na NGO’s nan cu a duna nan sosten cu informacion valioso pa realisa e proyecto aki.


text:
Gobernacion ta continuacion caminda bou di ningun circunstancia, por tin argumento valido pa hustifica e hecho cu a manda 200 mama y tata di famia cas, sin entrada y sin perspectiva por lo pronto pa atende cu nan obligacionnan financiero.
Esaki lider di fraccion di AVP, sr Marlon Sneek a trece dilanti den un programa den cual programa a atende cu varios tema cu a ser discuti recientemente tanto di parti di partido AVP como di parti di Gobierno.
Argumento di Gobierno cu e retiro di e grupo grandi di hende aki a tuma luga pa motibo cu ex Prome Minister Mike Eman no a regla e posicion di e trahadonan aki, ta ser considera un argumento fofo y ridiculo di parti di Parlamentario Marlon Sneek, kende ta mustra den forma enfatico, cu “gobernacion ta continuacion” y bou di ningun circunstancia un gobierno cu ta propaganda constantemente cu e “hende ta central” den su maneho, ta bira haci e cos aki.
No tin hustificacion y busca argumento cu sea ta trata di hendenan cu mester a bay cu gobierno ora cu el a bay cas, of cu no a regla nan posicion huridico na tempo, no por kita for di e hecho cu mas cu 200 famia rond Aruba, ta confrontando problema serio financiero den proximo luna y hasta añanan, pa motibo di e medida sin piedad aki di Gobierno di MEP-POR-RED.
Ta di lamenta cu tin politiconan cu tur dia ta papia cu e ser humano ta central pa nan, awe ta busca tur excuus posibel pa trata di hustifica un decision asina cruel y sin compasion y aki sr Sneek a mustra cu mayoria di e hendenan aki a ser poni na unda tin un vacatura existente y caminda e proceso pa realisa e decreto gubernamental, no a keda cla ya cu tin ora esaki por bay lihe y tin ora esaki no ta bay lihe manera mester ta.
Trahadonan cu dos of tres aña pasa a wordo ubica na cierto departamentonan cu a wordo forma pero caminda e proceso no a wordo completa y awor ta pasa machete den esakinan y manda tur hende cas cu pa sr Sneek y partido AVP, ta persecucion politico sin duda.
E hecho cu Prome Minister Evelyne Wever Croes ta reta partido di AVP pa bin cu prueba cu ta trata aki di persecucion politico, Marlon Sneek a mustra den forma cla cu ta imposibel pa acepta un reto di un Prome Minister y politico, cu nunca ta para pa loke e ta bisa y nunca ta haci loke e ta bisa cu e lo haci.
Sr Sneek a mustra cu tur hende por corda e declaracion contundente di e lider di MEP kende durante di e proceso di formacion di su gobierno, a bisa cu partidonan cu kier trata cu MEP, mester acepta cu nan lo bay bek na 7 Minister pero na final di cuenta a pone su posicion un banda y a acepta 8 Minister mientras cu uno a bay di carambola y awor a crea e posicion di ‘Staatssecretaris’ pa acomoda otro Minister den e gabinete di dje.
Lider di fraccion di AVP a mustra cu ningun momento Prome Minister por hustifica 8 Minister cu e hecho cu MEP no a haya mayoria ya cu su declaracion haci na medionan di comunicacion riba e cantidad di Minister, a sosode despues di eleccion durante di e proceso di formacion.
Un politico cu no ta respeta su propio posicion cu e tuma, cu ta bisa un cos y haci otro, ta dificil cu lo por acepta un reto for di dje sigur ora cu e mes cu na varios ocasion, hasta despues cu su gabinete a huramenta, a pone enfasis riba e hecho cu su gobierno lo tin e “hende central” pa algun siman despues manda 200 hende, mama- y tatanan di famia, como parti di e campaña di persecucion politico di su gobierno.


text:
ORANJESTAD – Despues di casi 12 ora di reunion, Parlamento den forma unanime a aproba e cambio di ley pa aumenta castigo pa pedofiel. E ley oficialmente yama Aanpassing van Wetboek van strafrecht, (verhoging strafmaxima zedendelictern, aanpassing verjarings termijnen zedendelicten, aanbrengen verbetering en herstel omissies). Ademas a aproba tur 4 mocion di diferente partido cu a keda presenta. Por wak e concepto di ley completo AKI. Pa mocion # 1 click AKI. Pa mocion # 2 click AKI. Pa mocion # 3 click AKI. Pa mocion # 4 click AKI.
ORANJESTAD - E ley di mededinging aproba unanimente den Parlamento e siman aki. E ley aki ta pone un final na abuso di poder economico di algun comerciante cu tin posicionnan di monopolio y tambe ta stroba e formacion di cartel. A base di e ley aki, consumidornan mester por haya miho producto y servicio na un prijs hopi mas husto.
ORANJESTAD - Diabierna mainta, 3 di juli, 17 Arubiano a ricibi nan Condecoracion Real for di Gobernador Alfonso Boekhoudt. E otorgamento di condecoracion, cu tradicionalmente ta wordo teni un dia prome cu Dia di Rey, no por a tuma lugar e dia ey e aña aki pa motibo di e consecuencianan di e COVID19-virus. E personanan cu a ricibi e condecoracion a wordo yama anteriormente door di Gobernador, for di ken nan a tende cu nan ta bin na remarke pa ricibi un condecoracion real. E condecoracionnan aki ta wordo entrega anualmente na personanan cu haci un impacto excepcional den nos comunidad. Pa motibo di e regla di distanciamento social di 1,5 meter, e condecoradonan a ricibi e condecoracion den nan man, y e no a wordo adheri riba nan paña door di e Gobernador. E condecoracion a wordo entrega den un caha luhoso, y despues e condecoradonan mes por a bisti esey riba nan paña.
ORANJESTAD – Gobierno di Aruba a extende e fecha pa solicita expresion di interes pa Cannabis Medicinal. Esaki debi na e problema cu COVID-19. Asina minister di salud Dangui Oduber a confirma diahuebs. Manera ta conoci, dia 2 di maart 2020 su ministerio a publica e asina yama “Request for Expression of Interest” (REOI). Esaki a wordo publica como parti preliminario di e exploracion di e Ministerio cu e intencion pa explora y determina e interes di e partidonan den e mercado di cannabis medicinal. Pa wak si e partidonan tin e interes di forma parti di e indutria nobo di cannabis medicinal na Aruba y pa inventarisa ki tipo di interes ta existi den e partidonan.
ORANJESTAD – Aruba ta evaluando si ta wanta cu reapertura di frontera cu Merca poni ainda pa dia 10 di juli, of si ta permiti solamente entrada pa Aruba for di cierto parti di Merca. Y esakinan lo ta partinan cu si tin COVID-19 bou di control Asina prome minister Evelyn Wever Croes a bisa diaranson anochi durante e briefing riba COVID-19. Segun e mandatario, e situacion na Merca no ta bayendo manera cu a pensa, cu e por a bay. “Nos ta monitoriando e desaroyonan den diferente estadonan na Merca pa asina nos evalua y tuma un miho decision” Wever a bisa. A bisa cu a dicidi cu no ta bay core riesgo na momento cu habri e frontera. Entre e zonanan ‘for di control’, tin Miami cu ta un gateway pa Aruba, cu tin buelo planea pa dia 10 di juli caba. E buelo aki, awor posiblemente por wordo posponi.
ORANJESTAD – For di diaranson 1 di juli 2020, Aruba no tin ningun hende mas den cuarentena, pa e virus di COVID-19. Asina prome minister Evelyn Wever a confirma diaranson mainta. Mientrastanto Aruba tin 2 caso positivo atrobe, di cual uno ta na cas, y otro ta den hospital. Ambos ta den situacion OK.
ORANJESTAD – Gobierno di Aruba lo por a para Hulanda di tuma autonomia financiero di Aruba. Asina miembro di fraccion di AVP den parlamento Richard Arends a bisa noticiacla.com diaranson. E ta reacciona asina riba e ponencia di fraccion di e partido geel (MEP) den Parlamento, cu ta AVP ta esun cu a pone Aruba perde su autonomia financiero na 2015. Pa loke ta e dos condicionan cu Hulanda a pone pa Aruba por haya mas placa, e fraccion berde ainda ta wardando informacion y documentonan di Gobierno.